qundao/data-zh-poetry huggingface dataset:
次曾都倉韻
作者：釋善珍
朝代：宋

學問淵源汲綆深，逢時肯作子光瘖。
平泉舊圃多奇石，栗里閑居只素琴。
終竟封侯憑燕頷，莫誇對客割牛心。
向來謝傅游山伴，尚有白頭支道林。
次蒲心泉韻
作者：釋善珍
朝代：宋

京華厭塵土，借屋瞰湖邊。
馿蹇馱詩笈，鷗閑傍酒船。
啼鵑殘月曉，細雨落花天。
何日東林伴，同脩蓮社緣。
次陳上舍韻
作者：釋善珍
朝代：宋

壯不封侯老背時，雲山得意合忘歸。
思魚不肯歌長鋏，射虎猶堪著短衣。
椽筆枉將修野史，陣圖少試解棋圍。
元龍心事應如許，何日相逢語入微。
歲晚寄愚谷
作者：釋善珍
朝代：宋

病餘顧影瘦崚嶒，閲歲無過白髮增。
天與聰明減癡福，年侵衰老惜友朋。
尋梅廢苑霜穿屨，聽雁寒窗雪洒燈。
追憶舊遊如昨日，想君夜夢到西陵。
死交行
作者：釋善珍
朝代：宋

生交無百年，死交有千載。
百年追逐能幾何，千載義魄猶相待。
死不知心，生交徒勞，指天誓日兒女曹。
羊角哀，左伯桃，吁嗟此冢今蓬蒿。
江南
作者：釋善珍
朝代：宋

江南春水荻芽青，江北春風魚上冰。
花發正催寒食節，鴈歸應過永昌陵。
騎奴玉轡閑調馬，公子錦韝行臂鷹。
曾宿楊州建隆寺，五更吹角鼓騰騰。
清明游張園桃李盛開獨梅花一株尚未零落
作者：釋善珍
朝代：宋

傲寒開晚背時香，尋伴天荒地亦荒。
不覺春風紅紫閙，老翁偷入少年場。
游下竺御園
作者：釋善珍
朝代：宋

山氣曉常雨，晚晴溪見沙。
荒園閑柳色，斜日淡梨花。
訪隠行過洞，思親夢到家。
十年此來往，今度鬢將華。
湖邊
作者：釋善珍
朝代：宋

欲離湖邊別卜居，每亭隨意坐須臾。
水漂魚沫粘花片，風拂蛛絲落露珠。
竹閣晚晴山見越，蓴鄉日暖客遊吳。
向來和靖高吟地，不記殘梅尚幾株。
看書憶北磵
作者：釋善珍
朝代：宋

無事看書倦即休，心靈遠與古人游。
常尊賈島呼吟佛，盍請劉伶謚醉侯。
歲晚庭梅真益友，天寒爐火是重裘。
兩冬京浙無消息，老磵年來安健不。
破衲
作者：釋善珍
朝代：宋

破衲襤襂兩鬢霜，耳邊誰管俗雌黄。
自騎馿鍊推敲字，不與人知安樂方。
五柳傳中尋靖節，孤桐聲裏見嵇康。
深山敢歎無知己，饑食松花死亦香。
碧沼即事
作者：釋善珍
朝代：宋

看書多事置書休，收歛胸懷入倚樓。
送盡歸鴻簷日晚，敗荷疎柳一池秋。
祭介石
作者：釋善珍
朝代：宋

末俗住山，尤貴黄紙。
造物畀公，共衰病至。
既病之矣，復遇歲艱。
當八面風，撐百漏船。
漫刺銜袖，臨齋乞米。
驕兒索飯，饑嗔飽喜。
我行四方，閲士如牆。
小智虛夸，妄夫荒唐。
宣紹命脈，乾淳氣魄。
天慳地閟，神盍寶惜。
冷灰粟焰，將曉景星。
泯滅甚易，佛法替陵。
同時愛憎，異世悲慨。
諸君不信，有遺錄在。
我作苦語，模寫虛空。
淚盡血續，夫豈爲公。
祭佛照塔
作者：釋善珍
朝代：宋

師在乾淳，名塞穹壤。
據妙喜室，鞭撻龍象。
諸子迭出，如鳳如麟。
如雷破蟄，何草不春。
余不肖孫，亦忝備位。
蕪辭匪瀆，惟以識愧。
祭侃古樵塔
作者：釋善珍
朝代：宋

嘉定之間，公壯我少。
意氣盡同，豈但同調。
衆誇蠅聲，而出蚓竅。
一唱十和，撫掌稱妙。
公獨雄渾，間見奇峭。
如行空麟，如追風驃。
擁絮曦簷，煬袍夜燎。
俄聚忽散，人事難料。
遥睇吳雲，夐絕閩徼。
每得尺書，恍陪色笑。
龍鍾出嶺，隻影自弔。
回思歲月，真過野燒。
僂指舊游，半墮縹渺。
叫公不應，一燈誰紹。
銖香後時，幸毋我誚。
飛錫何之，山深猨嘯。
祭光孝南老
作者：釋善珍
朝代：宋

我昔遊浙，多賢友朋。
老歸故山，耳冷如冰。
忽聞君來，語作吳馨。
白而長身，美髯垂膺。
未幾月臺，撾鼓騰騰。
巍然廣座，攝衣而升。
我忝隣居，復爲交承。
君素恢疎，不立戶庭。
舌端騁辭，驅濤卷霆。
疾誰使之，一瞑不醒。
七尺桐棺，蕭然行幐。
侑此瓣香，感慨曷勝。
祭崇福肇老
作者：釋善珍
朝代：宋

兄主兩山，無頃刻暇。
踆踆走俗，類古普化。
人始不識，睢盱猜訝。
徐察情真，有樸無詐。
翕然同聲，真本色者。
未幾廢宇，耽耽大厦。
昔瓶無粟，今廩多稼。
松彎易地，筋力已謝。
猶命肩輿，日謁百舍。
車殆馬煩，途遠將夜。
一身破甑，萬事飄瓦。
追惟何及，撫事悲吒。
飛書別我，歷舉昔話。
云何良友，天不少借。
一香永訣，老淚盈把。
祭愚谷
作者：釋善珍
朝代：宋

前春還閩，道傳公病。
聰明忽癡，醫不識證。
石門迎見，悲喜深省。
莫年客土，相依爲命。
太白殘月，同光共影。
吾曹恢疎，世路機穽。
身猶棄遺，奚顧墮甑。
古琴絕絃，缺鐺折柄。
二子談禪，時隠几聽。
退士獻書，阿婆窺鏡。
鬼笑揶揄，人笑齒冷。
少日與公，講明素定。
丹心如鐵，空橐如罄。
千載意長，百年俄頃。
一死一生，遇此衰境。
薑鹽鬻茶，油葱澆餠。
喚公不應，老淚泉迸。
祭果南澗南叔凱
作者：釋善珍
朝代：宋

我憩閩北，叔凱枉顧。
出南澗書，劇談至暮。
言昔之夜，得夢怪奇。
當與藏叟，會阿耨池。
想耶因耶，一笑眇邈。
執手告戒，義均骨肉。
心平行粹，愛南澗翁。
人百忤之，而無慍容。
凱病且貧，戶滿客屨。
翁常解衣，騷騷治具。
嘉翁風致，古人所難。
鄙夫慳嗇，拔毫如山。
吁嗟衰年，失二益友。
耨池西方，遊必俱不。
晝詩絕吟，永帖罷揮。
猨哀鶴怨，金環不歸。
弔既後時，奠復不早。
瓣香懺悔，淚濕春草。
祭見首座
作者：釋善珍
朝代：宋

佛法下衰，衆魔崢嶸。
如虎而祴，白晝市行。
晚交得君，如黄河清。
君與予談，洞見底裏。
予建一事，君曰可紀。
予出一辭，君曰入理。
狂猘狺狺，嗾之者誰。
君躡予足，怒形于辭。
古有徇義，捨父背師。
曷不千指，曷不百歲。
神祐靡專，貴姦壽悖。
謂天昭昭，天實茫昧。
君素清苦，簡潔自持。
如政黄牛，標韻過之。
有德操才，得疾亦奇。
浮華眼前，道義千古。
昔有微言，噤不敢吐。
含哀以告，君必領悟。
祭雙杉塔
作者：釋善珍
朝代：宋

甲午之冬，一笑分袂。
交游累千，名字難記。
公雖它鄉，常在眼底。
公今隔世，猶見夢寐。
念昔與公，情同昆弟。
老離閩山，再飲吳水。
三十年間，死盡流輩。
顧瞻浮圖，洪木翳翳。
叢林凋疎，變習日異。
願起公死，爲砭爲劑。
爲師爲承，爲祥爲瑞。
千載追難，百年滿易。
意長景促，人往物是。
春寒野陰，感慨歔欷。
祭靜江帥曾吏部
作者：釋善珍
朝代：宋

公掾富沙，來就師語。
少服師訓，稱公豪舉。
後二十年，麾節煌煌。
老客輦寺，傳公除郎。
桂聯荆渚，朔風孔棘。
見公起家，大刀長戟。
冠彈復挂，印刻復銷。
羨公槍榆，如摶扶摇。
如生馬駒，不受控勒。
如鋼百鍊，愈不改色。
士不患才，患不身脩。
脩身既才，奚訾奚尤。
士挾一能，足以駴世。
公百其藴，而不盡試。
私嘗嘖嘖，歎公不逢。
公笑謂予，子何褊胸。
墳寺虛席，乃命掃洒。
曰子非我，子豈肯下。
感激懷人，慷慨受知。
愧無黄金，鑄鍾子期。
事與心違，公又仙去。
精靈地下，知予心事。
哭西州門，何必羊侯。
萬事宛如，華屋山丘。
答羅野乞米
作者：釋善珍
朝代：宋

山房歲晚冷如冰，欲訪盧仝病未能。
莫怪鄰僧無米送，無人送米與鄰僧。
策蹇
作者：釋善珍
朝代：宋

策蹇下山椒，冬深寒意驕。
瀑風吹帽濕，杉雪落衣銷。
梅嫩有花早，桐衰無葉凋。
是山皆可隠，不用楚詞招。
老馬
作者：釋善珍
朝代：宋

營司牽浴柳邊池，玉沫垂銜步較遲。
洗見箭瘢如有恨，將軍忘却未侯時。
芭蕉
作者：釋善珍
朝代：宋

瓦溝月暗亂螢飛，照見芭蕉葉上詩。
憶得前時吟最苦，自携殘燭拂蛛絲。
苔徑
作者：釋善珍
朝代：宋

苔徑長年斷俗蹤，亦無交舊可過從。
閑憂頹墮自鉏菜，老尚怪奇惟種松。
履破背時翻著襪，詩狂見月亂撞鐘。
千年陶謝今誰似，恐有山林不易逢。
莫春
作者：釋善珍
朝代：宋

門外柳花過，似予飄泊身。
吟高妨定衲，客久羨歸人。
無藥可醫俗，有錢難買春。
山中舊同伴，招隠寄書頻。
賀劉後村除兵侍兼直院
作者：釋善珍
朝代：宋

人物依然元祐中，鶑邊繫馬亦金狨。
相君惟憶劉夫子，學士須還儋禿翁。
翰苑鶴天雙鬢雪，玄都燕麥幾春風。
老來始得文章力，前有歐公後益公。
賀曾帥得祠·其一
作者：釋善珍
朝代：宋

臺省羣飛競刺天，琳宮散吏管雲烟。
長才十月得霜鶻，拙宦三江上水船。
身外聲名輸飲酒，世間屈曲勝巢仙。
丈夫功業誰能料，起渭征遼盡暮年。
賀曾帥得祠·其二
作者：釋善珍
朝代：宋

千騎叢中舊擁旄，丹心猶在鬢蕭騷。
漢庭重少馮唐老，晉士趨卑張翰高。
靜看棋枰爭勝負，閑馳筆陣寄雄豪。
搶榆擊水公俱樂，却是旁人嘆不遭。
賀洪陽巖帥閩
作者：釋善珍
朝代：宋

萬馬羣中一馬驄，擊姦白簡尚生風。
衣冠南紀瞻鳴鳳，雲雨東山起卧龍。
臺閣難招真鐵壁，林泉未隠且金狨。
擁旄前有莆陽蔡，相繼名齊石鼓峰。
賀趙禮部得祠二首·其一
作者：釋善珍
朝代：宋

曩歲巍冠接俊髦，玄都又種幾番桃。
山中供奉猶遭謗，澤畔靈均盍賦騷。
世事萬端常倚仗，丈夫百挫見雄豪。
旁人妄指籠中翮，不識冥鴻天宇高。
賀趙禮部得祠二首·其二
作者：釋善珍
朝代：宋

帝賜琳宮散吏名，寄聲黄閤謝弓旌。
琴招野客持盃聽，棋看癡人覆局爭。
燕頷終當飛食肉，蛾眉最忌美傾城。
晴空萬里君知不，蒼狗白雲常變更。
辭觀文趙忠惠墳
作者：釋善珍
朝代：宋

公歸兜率，局面屢變。
青雲交絕，珠履客散。
白傅草堂，裴公經院。
僧定未起，樵柯將爛。
老鶴倦飛，不慕霄漢。
駑馬戀主，非貪豆棧。
風雨憂愁，常占春半。
昔倚山岳，今悲露電。
語猶在耳，事不如願。
病憶故鄉，一筇易辦。
受恩莫報，遲回眷眷。
入西州門，淚流被面。
知音永已，絃斷琴爨。
袖香告辭，用寫繾綣。
送傅左司赴袁州·其一
作者：釋善珍
朝代：宋

長安貂蟬賤如土，故家文獻餘一縷。
平生粗疎不媚嫵，直語豈知犯張禹。
腰間金印丈二組，我自棄置君自取。
兒時翰墨跨諸父，投老爲郎方齒敘。
天關耽耽守九虎，一節臨遣復不與。
介堂卜築開宿莽，誰知公意頗有主。
眼明沙鷗喜欲舞，便請衣冠挂神武。
聖朝留戣非爲愈，勿薄淮陽宜叱馭。
送傅左司赴袁州·其二
作者：釋善珍
朝代：宋

宜春古郡聯荆渚，曩年嘗夢公補處。
崢嶸老氣橫九州，直前莫作分外慮。
秋田旱渴思霖雨，君命敢徐寧畏暑。
擊强鉏姦雷破柱，仰山古佛亦肯許。
州黌一記最奇古，機綜遠祖昌黎愈。
眼前瑣尾相品署，知公千百未一取。
秋空仰瞻鴻鵠舉，政恐是中有新句。
三年奏課返林塢，煮茶賀公公莫拒。
送傅提幹
作者：釋善珍
朝代：宋

渡江諸老盡蘭蓀，當日琳琅照一門。
龍去難尋神劍迹，鶴歸猶記舊巢痕。
百年閥閲須關念，五里松楸易斷魂。
京浙故人無恙不，相逢記爲問寒溫。
送孚老再游浙
作者：釋善珍
朝代：宋

楚柁吳檣興未休，好山謝事要閑游。
常憎駑馬戀棧豆，今見蒼鷹掣臂韝。
歲晚老松無伴侶，天寒落葉正颼飀。
人間果是風堪御，却欲携君徧九州。
送客宿九日山
作者：釋善珍
朝代：宋

石竈斷苔紋，摩挲弔隠君。
風吹遊子袂，月照古人墳。
舊事殘碑在，荒祠流水分。
永懷山忽冥，紅葉墜秋雲。
送徐國錄守英德
作者：釋善珍
朝代：宋

君侯少舉摩天翮，筆陣堂堂萬人敵。
上書自請斗大州，不獨愛閑猶愛石。
愛閑庭訟自簡寂，愛石不同牛李癖。
參軍主簿公舉刺，何必喜怒見顔色。
高臺盛貯錦屠蘇，何如烟林土花碧。
公餘共賞有歡伯，語妙一笑欲墮幘。
假令鰲禁未遭遇，傳至雞林能別識。
大材小用從古然，善舞豈曾嫌地窄。
愧無膚寸可及物，疊蓋重金竟何益。
霜寒繫舟峽江側，應念坡仙撫遺跡。
江流可沿深可𣂏，此水至潔能納汙。
送林南恩入京
作者：釋善珍
朝代：宋

曩賦登樓望故鄉，邊淮十丈戰塵黄。
已聞淝水返朱序，亦說漢庭憐孝章。
千載青編如屬國，一麾白髮出炎荒。
山林朝市終殊路，只待除書慰別腸。
送林節推·其一
作者：釋善珍
朝代：宋

魁宿來臨幕，不同常郡僚。
名高饒薦剡，官滿合歸朝。
綵旆傾城送，清聲載路謠。
麗譙雖末績，亦自出雲霄。
送林節推·其二
作者：釋善珍
朝代：宋

幕皆資畫諾，人最說君賢。
判好堪呈佛，心清亦近禪。
著書僧有傳，執法吏無權。
風雨東門路，分携忽黯然。
送楊戶部
作者：釋善珍
朝代：宋

鈴齋去歲念民饑，鬢雪凋疎带減圍。
史冊千年循吏少，江湖萬里散人歸。
兒童不信夷齊溷，黨論嘗攻韓范非。
臨別祝公堅晚節，受恩何敢望留衣。
送福帥吳侍郎趨朝
作者：釋善珍
朝代：宋

恕齋視民猶視兒，先憂兩字寒與饑。
三冬氣和春有脚，旱歲箋天天雨粟。
愛杜呼母宗呼爺，史書弄筆人傳誇。
異類鳴冤古有麽，神明循吏只一箇。
風伯叫閽稱急報，政聲漲天怕天破。
龍章夜下五雲間，玉宸喚歸碧落班。
日邊馹騎催數數，截𩍐留公不停轂，安得雙輪生四角。
送米與陳監元
作者：釋善珍
朝代：宋

鬢毛蕭颯已成翁，奇怪胸中盡掃空。
尚要俗人傳好事，歲殘乞米送盧仝。
送蔡察院將漕廣東
作者：釋善珍
朝代：宋

峨冠人避柏臺驄，弭節光分澤國龍。
應似鮮于福京左，還同司馬過臨邛。
風生廉按清南嶠，冰解將輸佐大農。
拈起瓣香說無極，千年道統繼儒宗。
送蔡秀才之漳浦
作者：釋善珍
朝代：宋

夜冷螢窗書倦看，解鞍南去路漫漫。
霜乾處士梅花圃，日照先生苜蓿盤。
乞米剩堪供鶴料，釣鼇重怕壞魚竿。
何當著意拋妻子，共入深山學養丹。
送趙司令之金陵·其一
作者：釋善珍
朝代：宋

自古詞人例謫遷，十年無路可棧天。
督師上正倚裴相，破賊叔應推謝玄。
伏櫪驥思沙漠外，脫韝鷹去碧霄邊。
僧隟早辱萊公賞，他日牽聯得並傳。
送趙司令之金陵·其二
作者：釋善珍
朝代：宋

血戰荆江障賊鋒，無端讒嗔困英雄。
念親不隔關山夢，憂國常懷畎畝忠。
早歲交游今改事，少年豪舉晚收功。
碧油談笑多新句，倘值南雲寄便鴻。
送趙吏部·其一
作者：釋善珍
朝代：宋

健才事聲名，撫案走百吏。
法家冠柱文，好以殺爲戲。
要留百年思，莫令一時畏。
近時攀轅民，未必皆民意。
送趙吏部·其三
作者：釋善珍
朝代：宋

薏苡不類珠，疑似多謗傷。
恭惟大雅姿，南物不入囊。
鈴齋一片石，歷劫難贊揚。
常恐雞林客，夜半驚虹光。
送趙吏部·其二
作者：釋善珍
朝代：宋

千家煮蔗漿，萬里隨風桅。
穀少蔗愈多，荒歲不療饑。
初聞下令嚴，巨賈頗不怡。
至今訓農文，可配七月詩。
送趙吏部·其四
作者：釋善珍
朝代：宋

撫槎泝銀潢，手探支機石。
天孫繭甕絲，擬補衮五色。
星斗光離離，欲見無羽翼。
舊恩倘可報，殺身奚足惜。
送趙禮部將漕廣東
作者：釋善珍
朝代：宋

玉節畀名流，澄清十四州。
元公著書處，葛老鍊丹洲。
星應郎官舍，霜侵使者裘。
東南箕歛極，寬得一分不。
送趙禮部提舉江西
作者：釋善珍
朝代：宋

玉節來臨昔治州，儀曹爽氣更橫秋。
未誇判筆摇山岳，且喜仙槎近斗牛。
童拾棠陰前竹馬，紗籠寺壁舊銀鉤。
南塘遺稿公新卷，他日人傳作話頭。
送金橘與徐釣舟
作者：釋善珍
朝代：宋

竹籠盛來露未乾，試嘗數顆已無酸。
味同楚水赤萍實，色比韓郎金彈丸。
委地兒童難識價，經霜桃李不同盤。
緘題寄去非無意，相約交情到歲寒。
送陳上舍之潮州
作者：釋善珍
朝代：宋

元龍湖海士，豪氣卧大床。
著書不療貧，仰面看屋梁。
昔從諸老游，鬚鬢未老蒼。
雄篇掩衆作，聲價如琳琅。
謂當奏賦時，給札香案傍。
不然如謫仙，布衣登玉堂。
歲月忽已遲，驅車去潮陽。
昌黎强項人，斷碑字字芳。
當年駡佛表，正是護法章。
大顛亦神奇，世豈有此郎。
往者不可作，懷古多慨慷。
有書寄新詩，無書勿相忘。
善保千金軀，歲晚天雨霜。
送靜江曾帥
作者：釋善珍
朝代：宋

嶺西支郡聯荆湖，時危選帥勞廟謨。
公才健如天馬駒，胸中戈甲敵萬夫。
向來持節犯賊區，賊降不用丈二殳。
浮雲散盡明月孤，世間公論何時無。
煌煌丹詔來天衢，陰風策策隨兵符。
大旗十丈車前驅，弓刀武騎前後趨。
我占福星歲在吳，孱虜數盡當磔誅。
籠烽平安羽檄疎，玉帳亦可吟撫鬚。
奏功入覲乘鋒車，峨冠儤直承明廬。
公家事業青史書，公家祖相兄鴻樞。
送顔主簿之懷安
作者：釋善珍
朝代：宋

古廨大江邊，多閑少俸錢。
鳳棲仇覽棘，虹貫米家船。
心靜佛三昧，時來官九遷。
外臺兼督府，幕下正須賢。
送顔倅之江西
作者：釋善珍
朝代：宋

檻外江流知幾霜，煩君著語吊滕王。
琴中誰識啼烏曲，酒後任稱司馬狂。
閣序尚留唐篆刻，劍光何預晉興亡。
此行遍覽遺蹤了，歷有徵書出建章。
送黄凝雲歸常州
作者：釋善珍
朝代：宋

一住京華能幾日，故山欲去值春寒。
石壇經雨草生遍，庭果落階鳥啄殘。
雲表鶴聲朝返佩，林間虹氣夜開丹。
僊家縮地尋常事，試與思歸倦客看。
逢春
作者：釋善珍
朝代：宋

衰老逢春能幾回，自憐光景賦殘梅。
齒牙落盡舌猶在，年歲閲多心尚孩。
座上麈閒談客去，手中書墮睡魔來。
生平癡絕真堪歎，千古文章水一杯。
過南墅懷寒巖·其一
作者：釋善珍
朝代：宋

年年散粟出朱門，狗盜雞鳴總受恩。
空有玉棺歸碧落，更無紅粉哭黄昏。
徧行苔蘚尋陳迹，擬倩梅花招醉魂。
常恐丘原千載後，不生荆棘長蘭蓀。
過南墅懷寒巖·其二
作者：釋善珍
朝代：宋

草沒亭臺不見蹤，故交掩淚立寒風。
食魚客去餘空館，放鶴童歸棄舊籠。
病悟前書藏夏口，死留好句在江東。
徐陵元是麒麟種，天上應須見寶公。
郊原
作者：釋善珍
朝代：宋

郊原春過後，日日長新梢。
洗竹去蛛網，疎松留鶴巢。
雲衣慵補綴，月戶自推敲。
舊種梅花樹，吾今與汝交。
金陵懷古·其一
作者：釋善珍
朝代：宋

齊樓梁殿黍離離，王氣潜隨斗柄移。
秋雨狐藏宮井樹，夕陽鴉立御園枝。
詩人閑管江家宅，宰相偏嫌蔡充兒。
青史鬼雄元不死，歸來化鶴有誰知。
金陵懷古·其二
作者：釋善珍
朝代：宋

國號倉皇更幾回，昔人事往後人哀。
相賡璧月詞千闋，帝勸長星酒一杯。
春草不憐同泰廢，曉鐘猶是景陽來。
陵荒玉椀無踪跡，寒食梨花依舊開。
門徑
作者：釋善珍
朝代：宋

門徑莓苔古意深，閉門懶復事參尋。
棋圖靜見孫吳法，樵唱真聞韶濩音。
米盡有方烹白石，丹靈無意化黄金。
花飛又是春將莫，小復風前擁鼻吟。
除夕
作者：釋善珍
朝代：宋

七十明朝是，年將衰併來。
頑皮禁冷暖，老氣壓凶災。
鐵硯穿何益，金丸跳不回。
羣兒愛伶利，與汝換癡獃。
雨後過光嚴寺
作者：釋善珍
朝代：宋

小橋路入野僧家，山犬眠莎向日斜。
庭戶幾時風雨橫，粉牆壓倒佛桑花。
雪峰舊院
作者：釋善珍
朝代：宋

住壁與雲鄰，荒畦虎跡新。
樵鳴猿落果，鷹急鳥依人。
陰磵澌經月，寒花開過春。
鰲山前事在，獨坐想芳塵。
題三教三隠三仙三賢畫軸
作者：釋善珍
朝代：宋

瞿曇李耳東家丘，不生虞夏生衰周。
世亂殺奪無時休，佛現身作大慈舟。
老務靜治銷戈矛，孔以筆誅著春秋。
學佛亦有絕世流，學老曾見飛昇不。
最後三人師孔氏，氣節雖同窮達異。
淵明不仕義熙歲，傾家釀秫供一醉。
翰林謫仙與蘇二，卒以蛾眉招衆忌。
脫靴偶忤高力士，觸撥玉環良細事。
誰知紹述丞相嗔，銅駝陌上荒荆榛。
僧伽擁扶度鯨海，虜酋過墳禁樵採，使我掩卷增感慨。
題侃古樵詩卷
作者：釋善珍
朝代：宋

死別日益遠，年衰夢亦無。
忽開舊詩卷，淚灑白髭鬢。
題六畫·太白
作者：釋善珍
朝代：宋

脫鞾殿上醉陽狂，觸撥春風睡海棠。
放逐一身窮不恨，三郎入蜀更郎當。
題六畫·少陵騎馿
作者：釋善珍
朝代：宋

市橋日莫蹇馿嘶，雙袖龍鍾醉似泥。
回首長安淚沾臆，落花何處杜鵑啼。
題六畫·東坡
作者：釋善珍
朝代：宋

天津橋上聽啼鵑，從此南人弄相權。
多少衣冠落沙漠，朱崖宜著玉堂仙。
題六畫·浪仙騎馿
作者：釋善珍
朝代：宋

官路騎馿突尹騶，尹曾駡佛去潮州。
却從渠問推敲字，千古詩人作話頭。
題六畫·淵明
作者：釋善珍
朝代：宋

寄奴開國勢龍驤，轉眼更齊又換梁。
惟有先生賦歸去，至今猶是晉文章。
題六畫·靈運
作者：釋善珍
朝代：宋

昏朝麟醢鳳遭烹，鴻盍高飛入杳冥。
成佛生天俱妄想，築臺當日譯何經。
題四畫·一雄雞立籠上一雌覆雛於籠
作者：釋善珍
朝代：宋

田翁養雞竹作籠，老雌戀雛不顧雄。
催租無人歲常豐，殺身爲黍堪酬翁。
題四畫·桃花竹石鶴
作者：釋善珍
朝代：宋

朝遊金谷莫東市，心憶平泉身海涯。
化鶴歸來人不識，春風開盡碧桃花。
題四畫·榴花竹石鶴
作者：釋善珍
朝代：宋

剪翮花前老可哀，寄聲鷹隼莫相猜。
舊游赤壁君知不，曾伴坡仙作賦來。
題四畫·鬭雞
作者：釋善珍
朝代：宋

天寶三郎好鬭雞，醉中官錦賤如泥。
沉香亭北花含笑，不管漁陽胡馬嘶。
題東坡儋耳書西江月
作者：釋善珍
朝代：宋

儋州禿鬢翁，老氣凌汗漫。
金鑾嶺海等游戲，盡倒銀河洗憂患。
山村荷瓢感慨欹，買酒獨賞春夢婆。
酒酣忽轉商聲急，龍君悲咤波臣泣，錦瑟無端絃五十。
題東坡墨蹟
作者：釋善珍
朝代：宋

黨籍英賢盡，長淮南北分。
忠奸論方定，金璧購遺文。
題狗葬劉家寺
作者：釋善珍
朝代：宋

廢殿何年寺，門開不見僧。
犬眠莎砌日，鴉啄菜池冰。
濕蘚侵碑字，空巢綴壁層。
誰家古祠在，無主夜燒燈。
題畫梅
作者：釋善珍
朝代：宋

羌笛誰將花外吹，十年心事暗香知。
夜寒瘦影侵衣袖，月滿闌干獨倚時。
題紫極宮晉檜
作者：釋善珍
朝代：宋

老君壇西晉朝柏，拜壇道士頭髮白。
賣丹得錢還酒客，肉重欲飛鶴無力。
題范石湖淳熙中出守帖
作者：釋善珍
朝代：宋

淳熙天子課農桑，黄閤鴻儒綰郡章。
文物昇平今已遠，斷篇流落入僧房。
題蓮社圖
作者：釋善珍
朝代：宋

遠師東林白蓮社，世上丹青好傳寫。
愛陶醉漢招不來，送陸道士大笑回。
千年此意畫得麽，俗工凡筆何塵埃。
涪州逐客無聊頼，買酒過溪譏破戒。
詩人口業不自持，袖手默坐君應知，生天成佛佛是誰。
題逸少真蹟
作者：釋善珍
朝代：宋

淳化東都羣玉府，光蟠虹霓氣龍虎。
墨池筆冢千歲精，鸞鶱鳳翥來帝庭。
帝好文似虬鬚主，盜奪鬼偷離復聚。
珠宮玉函雷電護，犀辟塵埃芸辟蠹。
崇寧別置書學員，司空無畏博士顛。
鉤黨牽連穎與玄，氈包駝載遷幽燕。
司卿巨卿怒裂眥，手攬脫身兵火裏。
江南不得練兒評，流落無人識真僞。
題金山寺
作者：釋善珍
朝代：宋

寺不干興廢，江流曾策勳。
門栖征虜艦，僧誦設冥文。
薄靄遮西日，歸鵰带北雲。
江心數峰小，傳是晉人墳。
題雅上人手抄唐詩後
作者：釋善珍
朝代：宋

天孫錦段冰蠶繭，太古盤銘蒼頡文。
三百年來消息絕，無人爲酬杜陵墳。
首夏
作者：釋善珍
朝代：宋

首夏山中風物和，不妨老子小婆娑。
竹亭晴坐燕泥少，花逕曉行蛛網多。
雲表危峯干北斗，道傍古樹識東坡。
匡廬深處堪歸隠，歲月瀾翻奈老何。
騷詞·其一
作者：釋善珍
朝代：宋

獲印兮汾陽，結茆兮湘之崗。
湘之岳兮帝宮謁帝，帝不敢驕兮奔魑魅而走蜚龍。
余行兮余意，一笑兮足驚一世。
人不知兮謂余立異，豈人見兮勝帝。
調古兮湘童，大道兮壺之中。
白璧蒼蠅兮何污，噤不敢陳兮君怒。
蒼蒼上兮皇皇下，樂莫樂兮郴之土。
藐郴城兮楚涯，身非余兮辱余奚爲。
策空鳴兮余去，人曰吾能料生不能料死。
生可玩兮不可留，宛故廬兮風翛翛。
騷詞·其二
作者：釋善珍
朝代：宋

山曇曇兮起雲，山浪浪兮流水。
神何爲兮山中，豈懷忠兮放棄。
沃牛炙兮療饑，挈壺兮荷鍤隨之，生不封侯兮死何廟食爲。
是耶非耶，余不得而知。
女巫兮擊鼓，坎坎兮祠之下。
帝不下招兮遺怒，馘長蛟兮縛雄虎。
野無烽兮海無瀾，馬不用兮都且閑，都且閑兮神乎何以爲御。
振策而風兮回軒爲雨，風雨時兮多黍稌，風休雨止兮神何處所。
桂橑兮蘭楣，朝雲出游兮莫雲來歸。
雲輝輝兮神來歸，雲霏霏兮神來歸。
龍泉山中
作者：釋善珍
朝代：宋

夜半巖間坐看星，千年老樹有精靈。
前山月上青楓頂，照見白鷴來聽經。
龍泉山中
作者：釋善珍
朝代：宋

自墾屋頭三四畦，得閒時復事鉏犁。
花粘蛛網礙蜂度，樹带鷹巢無雀栖。
嘯罷半山聞逸響，詩成絕壁見新題。
老來定力人難轉，菜葉放教流出溪。
偈
作者：釋善直
朝代：宋

諸佛不曾出世，人人鼻孔遼天。
祖師不曾西來，箇箇壁立千仞。
頌古二首·其一
作者：釋善能
朝代：宋

古殿無人到者稀，蒲團端坐有誰知。
不因院主通消息，爭得寒光萬里輝。
頌古二首·其二
作者：釋善能
朝代：宋

西山路上有獼猴，嘯雨哀風動客愁。
忽遇此林師子子，萬般伎倆一時休。
偈
作者：釋善資
朝代：宋

諸方五日一參，壽寧日日陞座。
莫怪重說偈言，過在西來達磨。
上士處處逢渠，後學時時蹉過。
偈二首·其一
作者：釋嗣宗
朝代：宋

翠巖不是不說，只爲無個季節。
今朝快便難逢，一句爲君剖決。
露柱本是木頭，秤鎚只是生鐵。
諸人若到諸方，莫道山僧饒舌。
頌
作者：釋嗣宗
朝代：宋

澗底泥牛金貼面，山頭石女著真紅。
繫驢橛上生芝草，不是雲靄香爐峰。
頌古三首·二祖得髓
作者：釋嗣宗
朝代：宋

弟昆各自逞功能，獨有家兄徹骨貧。
三拜起來無一語，鼻孔纍垂蓋上脣。
頌古三首·虔侍者
作者：釋嗣宗
朝代：宋

石人不怕師子吼，須彌頂上翻筋斗。
滄溟竭盡正三更，生鐵崑崙雲外走。
頌古三首·香嚴擊竹
作者：釋嗣宗
朝代：宋

粥飯隨時養病軀，本無迷悟可關渠。
無端擊著庵前竹，直至如今在半途。
頌古二十六首·其一
作者：釋嗣宗
朝代：宋

千年石虎產麒麟，一角通身五彩明。
金鎖玉關渾掣斷，毗盧界內鼓煙塵。
頌古二十六首·其一〇
作者：釋嗣宗
朝代：宋

象外橫該宇宙身，聖凡極盡不容塵。
衲僧意氣合如此，當場誰是奪標人。
頌古二十六首·其一一
作者：釋嗣宗
朝代：宋

婆婆不在五臺山，平地行人作易難。
驀直坦然今古路，區區卻過趙州關。
頌古二十六首·其一七
作者：釋嗣宗
朝代：宋

後園驢喫草，可憐無限虛生老。
半夜盲人問故鄉，不知身在長安道。
頌古二十六首·其一三
作者：釋嗣宗
朝代：宋

萬仞峰前握手時，清歌一曲少人知。
但見瞎驢驚宇宙，不知法眼付傳誰。
頌古二十六首·其一九
作者：釋嗣宗
朝代：宋

烏龜三眼紅如火，一角麒麟快似錐。
土宿夜遊南贍部，泥牛腳下火星飛。
頌古二十六首·其一二
作者：釋嗣宗
朝代：宋

一路雄兵犯界河，煙塵塞路絕人過。
安邦賴有張良在，畫角城頭唱楚歌。
頌古二十六首·其一五
作者：釋嗣宗
朝代：宋

明頭落節，暗裏喫交，毒手當渠癢處搔。
雪裏鷺鷥飛不見，一隻銀瓶掛樹梢。
頌古二十六首·其一八
作者：釋嗣宗
朝代：宋

生死既不可求，根塵萬病俱休。
從此俱空獨露，蟾輪一片清秋。
頌古二十六首·其一六
作者：釋嗣宗
朝代：宋

笊籬木杓，錢貫桶索，說妙談玄俱是錯。
清平鼻孔塞乾坤，天下衲僧無處摸。
明來握土成金，悟去百草皆藥。
拗折俱胝指頭，踏斷趙州略彴。
平常一句用無窮，限量知見徒斟酌。
頌古二十六首·其一四
作者：釋嗣宗
朝代：宋

午夜霜凝星斗寒，長空雲盡山月落。
青天喫棒人盡知，蒼龍退骨誰能覺。
金鳳衝開玉鎖關，麒麟掣斷黄金索。
迢迢劫外孰能拘，南北東西迥超卓。
頌古二十六首·其七
作者：釋嗣宗
朝代：宋

不是心兮不是物，那吒夜入蒼龍窟。
鐵鞭擊碎明月珠，從教大地如翻墨。
頌古二十六首·其三
作者：釋嗣宗
朝代：宋

過去心不可得，收綸罷釣秋江碧。
扁舟古岸恣閑眠，明月蘆華深穩密。
現在心不可得，法王家法存今昔。
謀臣猛將定封疆，說甚隋珠幷趙璧。
未來心不可得，不可得中只麽得。
石含玉兮地擎山，惟證乃知難可測。
千古流芳誰共知，清風帀地有何極。
頌古二十六首·其二
作者：釋嗣宗
朝代：宋

一見明星夢便回，千年桃核長青梅。
雖然不是調羹味，曾與將軍止渴來。
頌古二十六首·其二〇
作者：釋嗣宗
朝代：宋

舒無蹤，卷無跡，日午晴空轟霹靂。
衲子驚迷失路頭，神號鬼哭知何極。
頌古二十六首·其二三
作者：釋嗣宗
朝代：宋

古塚不爲家，漁翁舉棹出蘆花。
湛水無風江月迥，長空撒盡暮天霞。
頌古二十六首·其二二
作者：釋嗣宗
朝代：宋

貝葉收不盡，一句無私萬法印。
千聖滿口不能宣，嶺梅漏泄春光信。
頌古二十六首·其二五
作者：釋嗣宗
朝代：宋

一鏃三關俱透脫，從前汗馬休拈掇。
須知舊閣快龍舟，當年曾把錦標奪。
頌古二十六首·其二六
作者：釋嗣宗
朝代：宋

妙圓金地絕纖塵，到者當觀無相真。
莫道玄門難近向，舉頭便是塔中人。
頌古二十六首·其二四
作者：釋嗣宗
朝代：宋

不勞車馬迹，文王去後無消息。
月華影裏釣魚磯，萬古清風長歷歷。
頌古二十六首·其五
作者：釋嗣宗
朝代：宋

鐵牛耕破洞中天，桃花片片出深源。
秦人一去無消息，千古峰巒色轉鮮。
頌古二十六首·其八
作者：釋嗣宗
朝代：宋

石裏藏金誰辨別，遊人但見蘚痕斑。
卻被石人窺得破，鐵船載入洞庭山。
頌古二十六首·其六
作者：釋嗣宗
朝代：宋

鬼子掛起那吒面，赤腳跨定須彌盧。
鐵牛鞭起黄河岸，大洋海底食珊瑚。
頌古二十六首·其四
作者：釋嗣宗
朝代：宋

不是風旛不是心，祖師正眼只如今。
如今不識山河礙，識得如今海嶽沉。
偈
作者：釋圓
朝代：宋

新縫紙被烘來暖，一覺安眠到五更。
聞得上方鐘鼓動，又添一日在浮生。
漁父詞·其一
作者：釋圓
朝代：宋

本是瀟湘一釣客，自東自西自南北。
只把孤舟爲屋宅。
無寬窄，幕天席地人難測。
漁父詞·其二
作者：釋圓
朝代：宋

頃聞四海停戈革，金門懶去投書策。
時向灘頭歌月白。
真高格，浮名浮利誰拘得。
句
作者：釋圓悟
朝代：宋

獨憐萬木凋零後，屹立風霜慘澹中。
和胡教授山庵見訪歸韻
作者：釋圓悟
朝代：宋

因赴山中約，歸途带暝痕。
禽聲沉衆樹，人影背孤村。
霧起寒城裏，江流古岸根。
行吟多得句，知欲與誰論。
和黄瑞玉山庵
作者：釋圓悟
朝代：宋

偶尋孤隠處，幽僻遠腥葷。
結屋聊依石，栽松却傍墳。
山深長霧雨，海近渺風雲。
不必稱昏聵，自然疎見聞。
大帽山
作者：釋圓悟
朝代：宋

衆山皆弭伏，獨讓此峰尊。
絕頂時猶雨，中林晝亦昏。
逆風松勢偃，觸石水聲喧。
定有幽棲者，何因得晤言。
宿友人白雲庵三首·其一
作者：釋圓悟
朝代：宋

不到歲時久，重來人事疎。
掃雲僧亦去，誰伴主翁居。
宿友人白雲庵三首·其三
作者：釋圓悟
朝代：宋

城裏秋猶熱，山中寒已濃。
紫檀時小炷，危坐聽晨鍾。
宿友人白雲庵三首·其二
作者：釋圓悟
朝代：宋

萬籟夜俱寂，蒲團清可禪。
林疎窗過月，巖遠竹通泉。
寄方俊甫
作者：釋圓悟
朝代：宋

市橋勞送別，轉影又經時。
幾度月圓夜，獨行誰共時。
菊寒開欲遍，書遠到應遲。
西瀑成庵未，幽樓莫負期。
小立
作者：釋圓悟
朝代：宋

小立當清曉，一筇吟影孤。
蘭香和霧濕，竹老带藤枯。
野水流將合，春山淡欲無。
雨晴猶未卜，勞爾鵓鳩呼。
山中四首·其一
作者：釋圓悟
朝代：宋

飛瀑掛高崖，幽禽響虛谷。
憐此一片景，借得數椽屋。
澗木卧槎牙，巖花散芳馥。
策杖從所之，偶到南山麓。
山中四首·其三
作者：釋圓悟
朝代：宋

雅懷無所拘，偶行度前崗。
長松發佳色，澄潭閟幽光。
而我亦何幸，於此得相羊。
低頭心語口，茲遊那可忘。
山中四首·其二
作者：釋圓悟
朝代：宋

疎林過微雨，西嶺收殘暉。
草露濕我屨，松風吹我衣。
坐久四山暝，吟餘獨鳥飛。
歸來不知晚，蘿月盈窗扉。
山中四首·其四
作者：釋圓悟
朝代：宋

暝色歛平川，雲歸日已夕。
閒行信杖藜，倦坐憇苔石。
花亦滿意紅，草自無心碧。
吾亦樂吾年，人生不滿百。
山中夜歸
作者：釋圓悟
朝代：宋

一鶴候柴關，林空境自閒。
竹房秋後凍，病叟夜深還。
樹密疑無路，月明猶在山。
幽居便所適，已是十年閒。
承天寺尋勤上人
作者：釋圓悟
朝代：宋

古寺多陳迹，幽花祇自開。
凈無秋後暑，遠絕市中埃。
苔色侵碑石，松陰蔽月臺。
山人遲未至，欲去重徘徊。
方海豐詩境樓分賦得春風
作者：釋圓悟
朝代：宋

暖襲遊人陌上塵，不知花信幾番新。
莫教吹到荼䕷處，吹到荼䕷是晚春。
晚渡
作者：釋圓悟
朝代：宋

橋巷低臨水，數家深掩門。
路窮生寂寞，人渡更黄昏。
風色占帆席，潮痕認柳根。
岸回林影暝，漁火滿沙村。
次姜秦祠和胡教授韻
作者：釋圓悟
朝代：宋

曉謁崇祠霧靄深，行藏因識二賢心。
榻前自有孤忠疏，林下誰賡招隠吟。
寂寂精廬蒼蘚入，堂堂遺像暗塵侵。
客中莫致生芻奠，聊汲山泉薦菊斟。
海雲閣
作者：釋圓悟
朝代：宋

天風來海門，驚浪作飛雨。
岸雲過已盡，隴樹青可數。
掛帆鷗鳥外，清吟正凝佇。
欲去猶未能，漁燈粲烟渚。
瑞興寺
作者：釋圓悟
朝代：宋

路僻今蕪翳，寒厨尚起烟。
僧依三佛住，門與數峰連。
雨潤苔封塔，年深竹覆泉。
創時靈異事，猶有斷碑傳。
真人洞
作者：釋圓悟
朝代：宋

捫葛敲幽戶，空山得遍觀。
雲離朝拜石，苔積上昇壇。
秋晚澗聲澀，月明松影寒。
真人不可遇，誰復此燒丹。
趙山神祠
作者：釋圓悟
朝代：宋

山中雖隱跡，名被世人知。
無策欲干主，有詩還立祠。
水雲通別渚，枳槲蔭空墀。
多少能吟者，焚香爲拂碑。
送壁上人歸承天寺
作者：釋圓悟
朝代：宋

城寺思歸興忽生，又携筇杖出雲扃。
月明後夜空山裏，繞屋泉聲只自聽。
遊清源洞
作者：釋圓悟
朝代：宋

清旦尋幽洞，攀躋有同遊。
霧雨藏諸峰，萬竅響颼颼。
樹杪飛磴懸，巖外見客舟。
蘚藤垂翠琰，風葉隨清流。
百丈崖班駁，千尺木聳修。
烏啼暘谷曉，雲淡海城秋。
莓苔蝕丹竈，山房花竹幽。
疎烟生墟落，遠水浮汀洲。
朝斗空壇在，昇仙往事悠。
倚闌吟未就，歸屐少遲留。
遊靜真觀
作者：釋圓悟
朝代：宋

古觀門幽寂，來遊亦夙緣。
林堪巢老鶴，壇可禮真仙。
秋晚寒生屋，雨深苔印磚。
舊藏多御賜，應識尚留傳。
重遊清源洞
作者：釋圓悟
朝代：宋

此地今重到，藤蘿長碧陰。
緬思仙去後，長有客來吟。
出鳥江濤白，連雲嶺樹深。
杖藜宜少駐，靈跡尚堪尋。
題寶山寺二首·其一
作者：釋圓悟
朝代：宋

寓此曾三夏，重來隔五年。
溪山亦良是，懷想轉凄然。
題寶山寺二首·其二
作者：釋圓悟
朝代：宋

去臘應差暖，今春定有寒。
澗梅花半樹，侵曉又凋殘。
題泉州張許祠
作者：釋圓悟
朝代：宋

泉與睢陽隔，事聞猶涕零。
人雖死忠義，祠自活英靈。
壞砌寒雲聚，空庭古柏青。
功名見信史，何必更碑銘。
題秦君亭
作者：釋圓悟
朝代：宋

昔只爲吟隠，偶然依佛居。
路逢陰壑盡，雲抱曉巖虛。
亭在因人重，山深與世疎。
倘懷名利念，到此欲何如。
偈頌二首·其一
作者：釋圓日
朝代：宋

悟無不無，得無不得，九年面壁空勞力。
三脚馿兒跳上天，泥牛入海無蹤跡。
爲甚麽如此，九九八十一。
偈頌二首·其二
作者：釋圓日
朝代：宋

倒腹傾腸幾箇知，更無絲髮可相依。
直饒徹底承當去，也落他家第二機。
偈
作者：釋圓智
朝代：宋

蘆華白，蓼華紅，溪邊脩竹碧煙籠。
閑雲抱幽石，玉露滴巖叢。
昨夜烏龜變作鱉，今朝水牯悟圓通。
贊法如禪師
作者：釋圓極
朝代：宋

生鐵面皮難湊泊，等閒舉步動乾坤。
戲拈十智同真話，不負黄龍嫡骨孫。
偈
作者：釋圓濟
朝代：宋

雨過山青，雲開月白。
带雪寒松，搖風庭柏。
偈
作者：釋圓照
朝代：宋

片月浸寒潭，微雲滿空碧。
若於達道人，好箇真消息。
偈二首·其一
作者：釋圓璣
朝代：宋

不學文章不讀書，頹然終日自如愚。
雖然百事不通曉，是馬何曾喚作驢。
偈二首·其二
作者：釋圓璣
朝代：宋

無學庵中老，平生百不能。
忖思多幸處，至老得爲僧。
答張無盡因續成詩
作者：釋圓璣
朝代：宋

野僧窿客下煙嵐，試問如何是翠巖。
門近洪崖千尺井，石橋分水繞松杉。
送義青偈
作者：釋圓鑑
朝代：宋

須彌立太虛，日月輔而轉。
羣峯漸倚他，白雲方改變。
少林風起叢，曹溪洞簾卷。
金鳳宿龍巢，宸苔豈車碾。
偈
作者：釋坦
朝代：宋

徑山有箇竹篦，直下別無道理。
佛殿厨庫三門，穿過衲僧眼耳。
仰山見東寺索珠
作者：釋堅璧
朝代：宋

無言可對輝天地，無理堪伸奪夜光。
離相離名言語道，潑天高價不尋常。
偈頌二十一首·其一
作者：釋堅璧
朝代：宋

日月如彈丸，頑心似堅石。
堅石不可融，彈丸易跳擲。
始見踏青行，相將年又極。
誰將後夜霜，換我雙鬢黑。
有箇不老方，諸人識不識。
偈頌二十一首·其一一
作者：釋堅璧
朝代：宋

十日梅天曉未晴，千巖俱作偃溪聲。
直饒透出威音外，猶較曹山半月程。
偈頌二十一首·其一七
作者：釋堅璧
朝代：宋

金葉銀莖報有秋，明珠萬斛堂中收。
自從一飽家田飯，不用埋頭向外求。
偈頌二十一首·其一三
作者：釋堅璧
朝代：宋

空手把鋤頭，步行騎水牛。
憑茲陪睿算，垂拱億千秋。
偈頌二十一首·其一九
作者：釋堅璧
朝代：宋

陰極俄驚一線回，石人嶺上笑咍咍。
摧殘枯木非枯木，今日花從冷處開。
偈頌二十一首·其一二
作者：釋堅璧
朝代：宋

及時陽燄欲燒空，中有清凉一徑通。
衆苦不來寒暑盡，鐵崑崙卧水晶宮。
偈頌二十一首·其一八
作者：釋堅璧
朝代：宋

漚澄巨浸無蹤跡，月轉層巒顯大功。
剎海毫芒無欠剩，空山和月撼松風。
偈頌二十一首·其一四
作者：釋堅璧
朝代：宋

法法不隠藏，古今常獨露。
槐影轉清陰，風催巖下雨。
厨庫對僧堂，燈籠挂露柱。
只有一處最誵訛，半夜泥蛇吞石虎。
偈頌二十一首·其七
作者：釋堅璧
朝代：宋

玉象吞獅子，泥牛上綉鞍。
御樓觀射獵，不是刈茆田。
偈頌二十一首·其三
作者：釋堅璧
朝代：宋

大用全提作者知，爍迦眼活電光遲。
大悲院裏翻身處，臨濟甘爲小廝兒。
偈頌二十一首·其九
作者：釋堅璧
朝代：宋

園林宿雨不勝清，巖谷舂撞萬杵鳴。
箇裏豁開千聖眼，不閑弓矢賀昇平。
偈頌二十一首·其二〇
作者：釋堅璧
朝代：宋

相隨步步見還難，墨刷驊騮錦綉鞍。
一夜遍行南贍部，天明依舊立江干。
偈頌二十一首·其五
作者：釋堅璧
朝代：宋

寰中獨照萬機息，壼外分權六國清。
四海晏然王化裏，不須當道話昇平。
偈頌二十一首·其四
作者：釋堅璧
朝代：宋

今朝六月中，嘉田雨沾足。
山房冷似冰，千山擁寒玉。
祖意不西來，法身無展縮。
水上掛燈毬，鎮州出蘿蔔。
三盞不沾脣，百味皆具足。
化胡椒
作者：釋堅璧
朝代：宋

異國傳來種性殊，圓陀陀似蚌中珠。
不□□艷照明月，自有辛香壓五湖。
山居二首·其一
作者：釋堅璧
朝代：宋

瓶盂古澗冷相依，雲淡山寒月色微。
眼底賓朋聊自足，屋頭猿鳥恰忘機。
山園茶笋疎疎有，世路人情漸漸稀。
不記化權前後際，卷簾移榻看斜暉。
山居二首·其二
作者：釋堅璧
朝代：宋

平生湖海竟何依，選得佳山賦式微。
茗椀爐熏同宿學，蒲團禪板接初機。
陂城水滿芹尤滑，瓦缽肩挨粥未稀。
睡起烏藤清興在，不知老木掛殘暉。
洞山喫果子
作者：釋堅璧
朝代：宋

盡力提來不等閒，要尋知己驗來端。
可憐臨水探紅尾，依舊茫茫失釣竿。
義副寺求
作者：釋堅璧
朝代：宋

拈却義，除却法，過現未來，不消一劄。
大海波騰河四流，激湍衮衮吞三峽。
須彌山王拊掌笑，江神河神俱𨁝跳。
留得珊瑚對月寒，九曲明珠無孔竅。
送人
作者：釋堅璧
朝代：宋

六窗不著閒光景，七處休尋古佛心。
放下不行凡聖路，敢將黄葉當黄金。
送人
作者：釋堅璧
朝代：宋

千尋老幹無寒暑，百鍊精金有變遷。
脫盡皮毛空索索，不妨重結弟兄緣。
送堅知庫
作者：釋堅璧
朝代：宋

埽盡法中病，生憎佛是塵。
堂堂一堅密，春至百花新。
送泉州僧
作者：釋堅璧
朝代：宋

洛陽橋下千尋水，象骨峰前萬疊山。
一口爲渠吞却了，更無蹤跡在人間。
偈五首·其三
作者：釋士珪
朝代：宋

一葉落，天下秋，欲窮千里目，更上一層樓。
一塵起，大地收，嘉州打大像，陝府灌鐵牛。
久旱簷頭句，橋流水不流。
偈五首·其五
作者：釋士珪
朝代：宋

馬搭鞍，驢推磨。
靈利衲僧，祇消一個。
縱使東家明點燈，未必西家暗中坐。
西來意旨問如何，多口阿師自招禍。
偈十六首·其一〇
作者：釋士珪
朝代：宋

天晴開水路，無事設曹司。
病多諳藥性，小慈妨大慈。
偈十六首·其一七
作者：釋士珪
朝代：宋

孔明廟前有古柏，枝如青銅根如石。
蒼皮溜雨四十圍，黛色參天二千尺。
但見年年是好年，豈知日日是好日。
小樹子，傍山栽，花從葉裏開。
枝高攀不得，羅袖拂將來。
偈十六首·其一三
作者：釋士珪
朝代：宋

老禪不打鼓山鼓，送老來看雁范山。
傑閣重樓都不見，溪邊茅屋兩三間。
偈十六首·其一二
作者：釋士珪
朝代：宋

老龍千丈湫，晴空散飛雪。
尊者諾詎羅，坐視眼眨眨。
老禪來住山，梵志翻著襪。
乍可刺汝眼，且要話頭活。
偈十六首·其一五
作者：釋士珪
朝代：宋

懸泉千尺瀉龍湫，一葉蕭蕭萬木秋。
坐看孤雲行看月，更無佛法掛心頭。
偈十六首·其一六
作者：釋士珪
朝代：宋

晷運推移無不動，日南長至幾曾遷。
應時納祜無他事，依舊三門開兩邊。
三門開兩邊，一句具三玄。
今古應無墜，分明在目前。
偈十六首·其三
作者：釋士珪
朝代：宋

面前一道如絃直，當門不用栽荆棘。
陝府鐵牛，昨夜失卻尾巴；嘉州大像，不是白拈賊。
趙州南，石橋北。
黄河九曲吞崑崙，大悲院裏安彌勒。
偈十六首·其二
作者：釋士珪
朝代：宋

一山南北煙霞裏，兩寺東西林麓間。
開眼如今渾是夢，莫言真個在廬山。
偈十六首·其五
作者：釋士珪
朝代：宋

錯錯，東林手把斷貫索，諸方鼻孔都穿卻。
人問如何不自穿，自己鼻頭難摸索。
而今子細細思量，元來不是而今錯。
偈十六首·其六
作者：釋士珪
朝代：宋

金鏃慣調經百戰，錢鞭多力恨無讎。
偈十六首·其四
作者：釋士珪
朝代：宋

東林百不會，瞎驢隨大隊。
鞭打不進前，步步只倒退。
一日復一日，靈臺轉昏昧。
死去入地獄，永劫終不悔。
開口見心肝，實語當懺悔。
句·其一
作者：釋士珪
朝代：宋

祇老是生涯。
句·其三
作者：釋士珪
朝代：宋

誰令眼界幽。
句·其二
作者：釋士珪
朝代：宋

塢深人不到。
安上座所作墨梅
作者：釋士珪
朝代：宋

道人色心浄，了見造物根。
筆端開此花，胸中有丘園。
清香凝暗夜，疏枝臥黄昏。
撞鐘西湖寺，見月羅浮村。
老眼隔煙霧，一笑作籬藩。
觀行上座所作維摩問疾圖
作者：釋士珪
朝代：宋

道人眈眈癡虎頭，瞭然電轉開雙眸。
枯木已死寒巖秋，定中霹靂摧四牛。
起來下筆不能休，新詩字字蟠銀鉤。
發其餘者漫不收，散而縱橫爲九流。
我觀此畫真其尤，病維摩詰小有瘳。
文殊大士從之游，彼上人者難對酬。
兩公文章虎而彪，萬古凡馬空驊騮。
向來曹韓與韋侯，筆端亦嘗知此否。
世間畫本多山丘，閱人何翅如傳郵。
對此可以銷百憂，先生胡爲吟四愁。
頌古七十六首·其一〇
作者：釋士珪
朝代：宋

少室山前風過耳，九年人事隨流水。
若還是弄潮人，切須莫入洪波裏。
頌古七十六首·其一三
作者：釋士珪
朝代：宋

廬陵米價少知音，佛法商量古到今。
繡出鴛鴦任人看，無端卻要覓金鍼。
頌古七十六首·其一九
作者：釋士珪
朝代：宋

南泉不指凈瓶，隱峰何曾潟水。
從教打瓦鑽龜，佛法不在這裏。
頌古七十六首·其一二
作者：釋士珪
朝代：宋

胡亂三十年，不曾少鹽醬。
江西馬大師，南嶽讓和尚。
頌古七十六首·其一五
作者：釋士珪
朝代：宋

百丈野狐，塞鴈銜蘆。
李廣神箭，張顛草書。
頌古七十六首·其一四
作者：釋士珪
朝代：宋

江西一喝動乾坤，大用全機是滅門。
三日耳聾風過樹，累他黄蘖喪兒孫。
頌古七十六首·其七〇
作者：釋士珪
朝代：宋

鋸解秤鎚渾似鐵，大愚老子曾饒舌。
水流澗下太忙生，雲在嶺頭閑不徹。
頌古七十六首·其七一
作者：釋士珪
朝代：宋

官路無人獨自行，自家公驗甚分明。
路傍偷販私鹽客，草裏蹲身過一生。
頌古七十六首·其七三
作者：釋士珪
朝代：宋

三腳驢兒忒殺好，長放後園教喫草。
等閑牽去向人前，踼倒湖南瞎長老。
頌古七十六首·其七二
作者：釋士珪
朝代：宋

猛虎當路坐，游魚脚下過。
不學子湖老，便打劉鐵磨。
頌古七十六首·其七五
作者：釋士珪
朝代：宋

口是禍門，電掣雷奔。
娑竭出海，震動乾坤。
頌古七十六首·其七六
作者：釋士珪
朝代：宋

從前五逆怕聞雷，不似大蟲看水磨。
孤峰頂上要同行，十字街頭還共坐。
頌古七十六首·其七四
作者：釋士珪
朝代：宋

楊歧老人鎖口訣，萬里長城一條鐵。
斫牌禪客知到來，不動金鎚腦門裂。
頌古七十六首·其三〇
作者：釋士珪
朝代：宋

大地是眼何處屙，天下不奈雪老何。
趙州寄個鍬子去，方得此語圓來龍去堶堶。
頌古七十六首·其三一
作者：釋士珪
朝代：宋

天子居鬧市裏，山僧在百草頭。
擺手御街來往，不怕巡火所由。
頌古七十六首·其三七
作者：釋士珪
朝代：宋

洗腳處更不安排，側聆時非是啗啄。
趙州臨濟二老人，相見何勞下注腳。
頌古七十六首·其三三
作者：釋士珪
朝代：宋

宣德門前過，回頭便招禍。
若要無事時，且歸堂裏坐。
頌古七十六首·其三九
作者：釋士珪
朝代：宋

面門出入見還難，無位真人咫尺間。
去路一身輕似葉，高名千古重如山。
頌古七十六首·其三八
作者：釋士珪
朝代：宋

婁羅須要逞聰明，金榜何曾得掛名。
捋下幞頭歸去好，莫騎驢子傍人門。
頌古七十六首·其三六
作者：釋士珪
朝代：宋

殿上喚來先應諾，不知業識太茫茫。
雖然功德已成就，爭奈當初不放光。
頌古七十六首·其九
作者：釋士珪
朝代：宋

海水翻空袞底流，魚龍蝦蟹信沉浮。
可憐金色頭陀子，直至如今笑未休。
頌古七十六首·其二
作者：釋士珪
朝代：宋

是非海裏橫身人，豺虎羣中自在行。
莫把是非來辨我，平生穿鑿不相幹。
頌古七十六首·其二〇
作者：釋士珪
朝代：宋

大海波濤闊，小人方寸深。
海枯終見底，人死不知心。
頌古七十六首·其二七
作者：釋士珪
朝代：宋

茱萸這裏無一滴，趙州無言便走出。
春去秋來三百年，拄杖至今猶倚壁。
頌古七十六首·其二三
作者：釋士珪
朝代：宋

若知天地本同根，不應重來更問人。
卻得南泉親指似，等閑花發夢中春。
頌古七十六首·其二九
作者：釋士珪
朝代：宋

金佛木佛泥佛，度爐度水度火。
盡入趙州紅爐，烈焰光中鍛過。
一聲白雪陽春，萬古無人能和。
頌古七十六首·其二二
作者：釋士珪
朝代：宋

大唐國裏無禪師，禮拜歸堂更不疑。
堪笑河陽新婦子，不如臨濟小廝兒。
頌古七十六首·其二八
作者：釋士珪
朝代：宋

鎮州出大蘿蔔頭，師資道合有來由。
觀音寺裏有彌勒，東院西邊有趙州。
頌古七十六首·其二六
作者：釋士珪
朝代：宋

眼中見慣是尋常，又不驚人又久長。
留得寒窻夜來月，三更依舊照茅堂。
頌古七十六首·其二四
作者：釋士珪
朝代：宋

狸奴白牯念摩訶，爭似南泉打破鍋。
雖然佛法無多子，天下叢林不奈何。
頌古七十六首·其五三
作者：釋士珪
朝代：宋

掌中擎日月，舌上覆金錢。
壁立爭千仞，毫光徹梵天。
頌古七十六首·其五八
作者：釋士珪
朝代：宋

南無觀上音菩薩，補陀巖上紅蓮舌。
不知成佛是何時，打刀須是並州鐵。
頌古七十六首·其五四
作者：釋士珪
朝代：宋

棒頭瞎卻一城人，三聖撩他寶壽瞋。
正令只堪提一半，一盲引得衆盲行。
頌古七十六首·其八
作者：釋士珪
朝代：宋

破缾豈復作缾事，焦種不因生糵牙。
如彼靈空槃大子，毛輪垂法翳花開。
頌古七十六首·其六
作者：釋士珪
朝代：宋

種穀不生豆苗，蒸沙豈能成飯。
大通智勝如來，一個擔扳底漢。
頌古七十六首·其六〇
作者：釋士珪
朝代：宋

七條披向鐘聲上，徧界難藏比丘相。
若以色角音聲求，迦葉師兄是虛妄。
頌古七十六首·其六一
作者：釋士珪
朝代：宋

二乘菩薩何言盡，諸佛凡夫早晚休。
世事但將公道斷，人心難似水長流。
頌古七十六首·其六七
作者：釋士珪
朝代：宋

阿家新婦兩同條，咫尺家鄉路不遙。
可笑騎驢覓驢者，一生錯認馬鞍橋。
頌古七十六首·其六九
作者：釋士珪
朝代：宋

十年湖海覓冤讎，不得冤讎未肯休。
芍藥花開菩薩面，椶櫚葉長夜叉頭。
頌古七十六首·其六二
作者：釋士珪
朝代：宋

快騎駿馬上高樓，南北東西得自由。
最好腰纏十萬貫，更來乘鶴上揚州。
頌古七十六首·其六五
作者：釋士珪
朝代：宋

只要拔楔抽釘，爲人解粘去縛。
如何洞山老人，先自螣蛇繞腳。
頌古七十六首·其六八
作者：釋士珪
朝代：宋

拈起竹篦子，□□便到家。
祕魔若不會，隨後卻擎叉。
頌古七十六首·其六六
作者：釋士珪
朝代：宋

網中跳出便飛騰，好個天然俊衲僧。
何似當初未入網，悟來方始是知音。
頌古七十六首·其六四
作者：釋士珪
朝代：宋

燕尾大蟲難傍近，近前便是傷人命。
除非目解據虎頭，自然頭正尾亦正。
頌古七十六首·其四一
作者：釋士珪
朝代：宋

大悲觀音開正面，官不容針通一線。
鼠拽葫蘆有底忙，鬼爭漆楣無人見。
頌古七十六首·其四七
作者：釋士珪
朝代：宋

鐘未鳴，鼓未響，依前托鉢歸方丈。
德山不會末後句，巖頭密意誰相亮。
只得三年也大奇，留與諸方作榜樣。
頌古七十六首·其四三
作者：釋士珪
朝代：宋

雷火光中休草草，劍輪鋒上莫忉忉。
等閑放卻全身入，終不當頭犯一毫。
頌古七十六首·其四九
作者：釋士珪
朝代：宋

二十年前此地遊，木蘭花發院新修。
如今再到經行地，樹老無花僧白頭。
頌古七十六首·其四二
作者：釋士珪
朝代：宋

到老不曾開語路，臨行回首卻叮嚀。
深深海底猶嫌淺，直向金剛水際行。
頌古七十六首·其四八
作者：釋士珪
朝代：宋

寒時寒，熱時熱，無寒暑處天然別。
綿州附子漢州薑，打刀須是邠州鐵。
洞山老子不瞞人，親傳當面藏身訣。
頌古七十六首·其四六
作者：釋士珪
朝代：宋

棒下真鍮不博金，德山徹底老婆心。
後人只見波濤湧，不見龍王宮殿深。
頌古七十六首·其四四
作者：釋士珪
朝代：宋

睦州只愛錐頭利，這僧不見鑿頭方。
直饒轉得百千藏，這般供養也尋常。
頌古六首·其三
作者：釋士珪
朝代：宋

劈面三拳，連腮七掌。
盡大地人，不知痛癢。
頌古六首·其二
作者：釋士珪
朝代：宋

世路風波不見君，一回見面一傷神。
水流華落知何處，洞中桃源別是春。
頌古六首·其五
作者：釋士珪
朝代：宋

近在口皮邊，遠過河沙國。
世間多少人，不得油餈喫。
頌古六首·其四
作者：釋士珪
朝代：宋

夜半墨漆黑，捉得一個賊。
點火照來看，元是王大伯。
別石堅
作者：釋大眼
朝代：宋

心如一片苗，是苗皆可植。
莫種誰堆培，莫容荆與棘。
人我擔
作者：釋大觀
朝代：宋

分人分我謾多端，一串黄金鎖骨寒。
善賈何曾停死貨，明明擔出與人看。
偈頌五十一首·其一〇
作者：釋大觀
朝代：宋

一入咸陽盡舊游，春風臺榭對芳洲。
非關好景留人醉，自是行人醉不休。
偈頌五十一首·其一一
作者：釋大觀
朝代：宋

三疊秋風古調清，移商換徵許誰聽。
周郎一顧揚鞭去，雲外數峰江上青。
偈頌五十一首·其一三
作者：釋大觀
朝代：宋

世尊不說說，正月孟春猶寒。
迦葉不聞聞，二月仲春漸暄。
偈頌五十一首·其一九
作者：釋大觀
朝代：宋

峰巒秀異，鶴不停機。
靈木迢然，鳳無依倚。
偈頌五十一首·其一二
作者：釋大觀
朝代：宋

天門日射黄金榜，宮殿晴薰赤羽旗。
四海九州齊入貢，春風又到萬年枝。
偈頌五十一首·其一四
作者：釋大觀
朝代：宋

倒拈折筯攪滄溟，無限魚龍暗裏驚。
一笑機關輕捩轉，東湖午夜月華明。
偈頌五十一首·其三
作者：釋大觀
朝代：宋

空手把鉏頭，男命怕羅睺。
步行騎水牛，石虎生肉彪。
人從橋上過，橋流水不流。
羲和鞭白日，少昊行清秋。
偈頌五十一首·其三〇
作者：釋大觀
朝代：宋

擁之不聚，撥之不散。
聽之不聞，覷之不見。
偈頌五十一首·其三一
作者：釋大觀
朝代：宋

生也如是，白骼樹頭魚扇子。
死也如是，泥牛飲乾東澗水。
更待說偈，舜若多神三赤喙。
討甚巴鼻，醜惡重童無處洗。
徑山供盡死款，慈雲也不相饒，從來生死不同條。
偈頌五十一首·其三七
作者：釋大觀
朝代：宋

片段悠揚點太空，卷舒無地覓行蹤。
業風有意相交輥，又復從龍過別峰。
偈頌五十一首·其三九
作者：釋大觀
朝代：宋

淮雲慘淡，淮水枯竭。
徑山老子無言說，喝得巖厓成百裂，末後全提太親切。
笑不徹，哭不徹，憍梵鉢提驚吐舌。
偈頌五十一首·其三八
作者：釋大觀
朝代：宋

暗瓦霜凝寒客夢，晴窗日透借朝溫。
不能緘口圍爐坐，斂袂空趨畫戟門。
堪悲堪笑不動尊，天津橋看弄胡孫。
此意與誰論，長者子無裩。
偈頌五十一首·其九
作者：釋大觀
朝代：宋

三世諸佛不知有，覆水難收。
狸奴白牯却知有，頭上安頭。
白日西沈，黄河北流。
推倒門前案山子，從教坐地看揚州。
偈頌五十一首·其二
作者：釋大觀
朝代：宋

滴滴簷前聞不聞，鏡清無舌與誰論。
夜來幾陣尤霶霈，欺壓斜陽綠到根。
偈頌五十一首·其二〇
作者：釋大觀
朝代：宋

孤危不立，坐斷千差。
有笑陪賓，無贓驗賊。
偈頌五十一首·其二七
作者：釋大觀
朝代：宋

一見便見，臨崖滸眼。
一得永得，坐井觀天。
偈頌五十一首·其二六
作者：釋大觀
朝代：宋

井梧葉葉響颼飀，攪動明河萬里秋。
楖𣗖摩挲生遠興，白雲流水共悠悠。
不是寒山子，誰臨古渡頭。
偈頌五十一首·其五〇
作者：釋大觀
朝代：宋

監本倔强，匙挑不上。
馽空雲蒂補虛空，陸地滔天翻白浪。
暗中拈出定命竿，鶻眼鷹睛迷向當。
老和尚爲誰沒齒更穿齦，從教疑殺天下人。
偈頌五十一首·其五一
作者：釋大觀
朝代：宋

荆棘鋒刃叢，洞房絲竹裏。
威鳳何須住碧梧，卧龍終不鑑止水。
偈頌五十一首·其六
作者：釋大觀
朝代：宋

十二月十五，石人相耳語。
梅開寒谷春，雪滴晴簷雨。
太分明，何所覩，南泉不打鹽官鼓。
偈頌五十一首·其四七
作者：釋大觀
朝代：宋

春色融融，花氣濛濛。
六窗俱不鑰，當處不留蹤。
危欄同徧倚，身在寂寥中。
幾欲全提先漏洩，滑唇黄鳥弄春風。
偈頌五十一首·其四二
作者：釋大觀
朝代：宋

九日無白醪，紫萸烹茗好。
今古說登高，誰踏古皇道。
落葉鼓真風，黄菊說玄要。
自笑太無端，相牽入荒草。
偈頌五十一首·其四五
作者：釋大觀
朝代：宋

行不到處行一步，甜瓜徹蒂甜。
說不到處說一句，苦瓠連根苦。
掃盡從前閑佛祖，發機須是千鈞弩。
偈頌五十一首·其四六
作者：釋大觀
朝代：宋

律非縛，禪非脫。
蝴蝶夢莊周，周公制禮樂。
會則事同一家，不會則萬別千差。
一片白雲生嶺上，幾回開了又還遮。
偈頌五十一首·其四四
作者：釋大觀
朝代：宋

慈深願廣育聖明，首出萬國之儀刑。
壽崇功德無能名，妙高山色青又青。
出山相贊
作者：釋大觀
朝代：宋

入山去龍章鳳質，出山來敗衣勃率。
更將悟底分疎，添得一場𣸩淈。
吳道人求語回庵
作者：釋大觀
朝代：宋

東遊何見便還西，覓我伽陀要指迷。
領取庵頭好消息，冬蔬經雨翠交畦。
和靜照詩韻·其一
作者：釋大觀
朝代：宋

日轂陞邊不計程，轉頭已是隔重溟。
更遭尊者相勾引，瀑搗飛梁夢未醒。
和靜照詩韻·其二
作者：釋大觀
朝代：宋

諸方門戶總經過，惱亂春風有幾多。
今日蒸雲重覩對，絲毫不隔最誵訛。
壽平章秋壑師相
作者：釋大觀
朝代：宋

稽首毗盧法身主，三身一體圓滿覺。
曼殊室利大智海，普賢清浄行願門。
大慈悲父觀世音，信住行向地等妙。
五十三位善知識，權實擁護天龍神。
慈威加被儼在上，鑑茲贊祝日行空。
癸酉仲秋之八日，定光金地産異人。
自威音前秉正因，向靈山上受記莂。
優鉢孕奇時一現，昴宿騰精瑞兩間。
千靈嘉會當其時，君臣道合若符節。
昇平規模愈持重，呼吸變故常鎮浮。
身徇國難入重險，手扶日轂陞中天。
遠夷縮縮憚威略，生民熙熙安袵席。
嗣皇矜式尊爲師，萬彙仰戴恃爲命。
佛法流行明盛世，持世護法端有憑。
二千年後視今日，二千年前等無異。
如來慧命期永續，衆生正信當不斷。
整頓乾坤大力量，安樂黎庶大福德。
我此伽藍鄮嶺東，釋尊舍利所鎮臨。
即茲吉祥殊勝地，衮繡光儀立壽祠。
穰穰緇侶方儼集，鐘鼓梵唄何所祝。
萬象舌頭悉稱壽，寶塔顯爲舒瑞光。
昔阿育王造佛塔，其數滿八萬四千。
一塔該八萬四千，八萬四千同一塔。
八萬四千妙吉祥，八萬四千妙殊勝。
願均吉祥與殊勝，散作壽域無邊春。
性空
作者：釋大觀
朝代：宋

萬有俱該等太虛，更須拈却趙州無。
如今若欲知端的，舜若新添頷下鬚。
日本仙侍者歸國
作者：釋大觀
朝代：宋

三應聲中密意通，分明飯布裹春風。
休論親切不親切，巨舶回程至海東。
日者王振齋
作者：釋大觀
朝代：宋

言口談天有振齋，五行曾不涉安排。
小軒對坐似無語，幾度晴雲過斷崖。
晦機
作者：釋大觀
朝代：宋

舌上雷轟一默間，纖塵不動鼓波瀾。
拈花會上人無數，輸與頭陀一破顔。
東山源和尚贊
作者：釋大觀
朝代：宋

門裏蟲，蠱裏毒。
纔過凌霄峰，渾家成不睦。
指白爲黑兮質證有頭之冤，改調移聲兮唱出無譜之曲。
自奉川之富沙以至乎劍池，深處兮有誰共躅。
何須象骨巖高，須知已展不縮。
韶成九包至，樵唱一夔足。
家私莫隠，全封半幅。
贊之駡之，口啞舌禿。
沙彌付衣
作者：釋大觀
朝代：宋

鷲嶺將何付飲光，十成綿密轉乖張。
鄮峰恁麽不恁麽，尺線單絲自短長。
病中送湛侍者之京
作者：釋大觀
朝代：宋

別我從容藥鼎邊，迢迢京路紫霞連。
重提藥病相治句，却道親依已五年。
示林侍者
作者：釋大觀
朝代：宋

點墨如將當已長，分明白飯糝椒薑。
出門相送都無說，堂下秋花自吐香。
示沙彌
作者：釋大觀
朝代：宋

維衛芳騰蔓愈滋，花花葉葉轉芬披。
鄮峰酷烈較些子，曇萼翻成鐵蒺藜。
示錦屏趙高士
作者：釋大觀
朝代：宋

真游誰管客程賒，閬苑春風幾度花。
若會粟中藏世界，寥陽不是玉皇家。
絕詮
作者：釋大觀
朝代：宋

虛空講得四花飛，大地山河總發機。
碧眼黄頭無處覓，是中元不動唇皮。
蓮社圖贊
作者：釋大觀
朝代：宋

天運悠悠終典午，競從廬阜尋歸處。
鑿池種藕擬奚爲，西山幾度看懸鼓。
愛酒淵明挽不來，貪佛靈運推不去。
同盟二九姑置之，咄爾而今在何許。
賀大淵自資福住白雲
作者：釋大觀
朝代：宋

者邊颺下舀溪杓，鈯斧又移深處山。
說與白雲門外客，相逢莫作舊時看。
道者復幹接待
作者：釋大觀
朝代：宋

旋營屋子嵌雲山，舊日靈泉氣象還。
但有過門教歇去，誰云道者少機關。
達磨贊
作者：釋大觀
朝代：宋

一花移自西，五葉香燦爛。
嗅蕊與尋芳，紛如蜂蝶亂。
地闊天寬，難圖滋蔓。
頌古十七首·其一
作者：釋大觀
朝代：宋

乾坤雖有作，太平本無象。
赫日正中天，去却脩羅掌。
頌古十七首·其一〇
作者：釋大觀
朝代：宋

兩聲不合共交肩，毒手纔施報老拳。
今日上天同碧落，明朝入地共黄泉。
頌古十七首·其一一
作者：釋大觀
朝代：宋

客泛靈槎犯斗牛，銀河碧海暗通流。
昆侖推倒無依倚，萬里長空一樣秋。
頌古十七首·其一七
作者：釋大觀
朝代：宋

善戰何如善用謀，孫吳兵法豈同儔。
秋風古塞看形勢，一樣邊聲兩樣愁。
頌古十七首·其一三
作者：釋大觀
朝代：宋

饑人貪食良農粟，渴漢錯飲蠱家水。
對面還成千里遥，賊人有智過君子。
頌古十七首·其一二
作者：釋大觀
朝代：宋

賈勇揚旌無大敵，看看身已陷重圍。
要令奪角衝關去，駕與青龍不解騎。
頌古十七首·其一五
作者：釋大觀
朝代：宋

江面無風平似鏡，轉頭變態互呈新。
馮夷駕浪險難涉，漁父操舟妙若神。
頌古十七首·其一六
作者：釋大觀
朝代：宋

葉脫風高天地秋，長江衮衮只東流。
行人不折離亭柳，羌笛空吹落日愁。
頌古十七首·其一四
作者：釋大觀
朝代：宋

張公屋畔盡桑麻，李老園中只種花。
滿目風光無限好，笑呼銀盌酌流霞。
頌古十七首·其七
作者：釋大觀
朝代：宋

一鼓薰風至自南，再行璧月掛蒼杉。
錦筵公子方沈醉，白雪幽蘭空再三。
頌古十七首·其三
作者：釋大觀
朝代：宋

忽看龍舟壓浪飛，鼓聲催促笛聲悲。
錦標到手還輕放，轉得頭來事已非。
頌古十七首·其九
作者：釋大觀
朝代：宋

休論鳳箭射烏巢，看取虛弓落九包。
收放若爲逃羿手，控弦傍助亦徒勞。
頌古十七首·其二
作者：釋大觀
朝代：宋

自是兵家貴伐謀，鏖鋒擒敵未爲優。
沈沈刁斗三更月，玉帳威行紫塞秋。
頌古十七首·其五
作者：釋大觀
朝代：宋

纔是貪他便著他，其間半露又全遮。
只今誰是傍觀者，一笑何勞掛齒牙。
頌古十七首·其八
作者：釋大觀
朝代：宋

咄哉古墓一狐精，化作人來耍弄人。
華表未然先敗也，至今無地可容身。
頌古十七首·其四
作者：釋大觀
朝代：宋

故園紅紫自芳菲，不在春風著意吹。
待得征人重回首，枝頭香雪已紛披。
題覺心居士轉物軒
作者：釋大觀
朝代：宋

兩沼灧寒碧，一堂納寬閒。
高柳逢春新翠展，寒梅霽雪清香繁。
好本栽培常爛熳，四序芳馨看互換。
雜華境徧剎塵中，十波羅蜜更主伴。
覺心隠几隨彷徉，六用俱妙無可降。
跏趺不語亦不默，篆煙一縷春晝長。
釋迦老子何所見，教譚三百皆方便。
就中一處最親切，轉物不爲物所轉。
此堂物物元無殊，隨人受用有親疎。
塵塵攝入大毗盧，應笑本來物無轉亦無。
馬郎婦贊
作者：釋大觀
朝代：宋

倩盼動嬋娟，常持六萬言。
金沙灘上月，五欲浪中翻。
偈二首·其二
作者：釋大通
朝代：宋

吾本來茲土，傳法救迷情。
一華開五葉，結果自然成。
偈四首·其一
作者：釋天游
朝代：宋

質庫何曾解典牛，祇緣價重實難酬。
想君本領無多子，畢竟難禁這一頭。
偈四首·其三
作者：釋天游
朝代：宋

寶峰有一訣，對衆分明說。
昨夜三更前，烏龜吞却鼈。
偈四首·其二
作者：釋天游
朝代：宋

三百五百，銅頭鐵額。
木笛橫吹，誰來接拍。
和忠道者牧牛頌
作者：釋天游
朝代：宋

兩角指天，四足踏地。
拽斷鼻繩，牧甚屎屁。
栽松題石
作者：釋天石
朝代：宋

偃蓋覆巖石，歲寒傲霜雪。
深根蟠茯苓，千古飽風月。
三高僧詩·杭之標摩雲霄
作者：釋契嵩
朝代：宋

標師之高摩雲霄，在德豈在於泬寥。
一庵嶺底寄幽獨，抗迹蕭然不入俗。
有時虛陟層崖眺，不聞其語聞清嘯。
當時陸羽事幽討，曾入青雲預聞道。
取雨救旱驅神龍，此與人間事豈同。
冥機感異心之苗，此公所以稱道標。
三高僧詩·越之徹如冰雪
作者：釋契嵩
朝代：宋

徹公之清若冰雪，高僧天資與人別。
三十能詩名已出，名在詩流心在律。
不殊惠遠殊惠休，皎然未合誰與儔。
白雲蕭散何定止，忽入關中訪包李。
孤清難立眾所沮，到底無辜中非語。
木秀於林風必摧，徹公懷德成禍胎。
古人已往不復歎，爲爾爲詩遺後來。
三高僧詩·霅之晝能清秀
作者：釋契嵩
朝代：宋

晝公文章清復秀，天與其能不可鬭。
僧攻文什自古有，出拔須尊晝爲首。
造化雖移神不遷，晝公作詩心亦然。
上跨騷雅下沈宋，俊思縱橫道自全。
禪伯修文豈徒爾，誘引人心通佛理。
搢紳先生魯公輩，早躡清游慕方外。
斯人已歿斯言在，護法當應垂萬代。
元日
作者：釋契嵩
朝代：宋

暗裏春催曙色明，百雞迎曉報新聲。
宿寒尚在龍蛇蟄，歲曆初傳日月迎。
蓂葉四時今始發，梅花一旦占先榮。
山家也祝堯天壽，漫學牛山報太平。
入石壁山
作者：釋契嵩
朝代：宋

身似浮雲年似流，人間擾攘只宜休。
老來已習青蘿子，隱去應追白道猷。
填入亂山寧計路，定看落葉始知秋。
他時谷口人相遇，莫問裁詩謝五侯。
公濟沖晦出山次日奉寄
作者：釋契嵩
朝代：宋

孫綽曾陪支遁遊，千年人謂兩風流。
羨君慕此乘雙屐，結侶還來共一丘。
衣冷雪霜猶未去，興高雲月肯甘收。
耽詩重道皆無比，應敵當時萬戶侯。
冷泉獨賞寄沖晦上人
作者：釋契嵩
朝代：宋

南風掠波溪水滿，山中幽人來洗浣。
獨立溪傍清興欵，更愛泉流芳草短。
平生幽討貴蕭散，世道紛紜何足算。
人間五月夏雲煩，相約歸爲君莫緩。
南澗傍遊戲呈公濟沖晦
作者：釋契嵩
朝代：宋

相引朝來碧澗傍，山林雪盡水流長。
未應驚鳥下苔岸，先共觀魚跨石梁。
日淡沙寒鷗自聚，歲闌春入草含芳。
鮑昭湯老須同詠，何必人間萬事忙。
又次韻奉寄强令
作者：釋契嵩
朝代：宋

冉冉流年年曆新，仲春春日未盈旬。
何爲萬里青雲士，來問雙峰白髮人。
詩思雅驚含老格，風神清爽惜芳辰。
況聞傲令陶元亮，蠟屐須來與我親。
古意·其一
作者：釋契嵩
朝代：宋

風吹一點雲，散漫爲春雨。
灑余松柏林，青葱枝可取。
持此歲寒操，手中空楚楚。
幽谷無人來，日暮意誰與。
古意·其三
作者：釋契嵩
朝代：宋

雲中見雙鳥，高飛揭日月。
毛羽賁文章，翱翔異鷹鶻。
翛然邈千里，竟不顧林樾。
春風漫飄颺，勁翮更超忽。
陌上遊俠子，窺爾徒倉卒。
雖有金彈丸，睥睨不敢發。
因知奇異資，自保長超越。
回視黄雀羣，胡爲戀塵𡋯。
古意·其二
作者：釋契嵩
朝代：宋

君莫笑支許，寂寞非愚懵。
君莫輕嵇阮，山林有清興。
人生徒百歲，樂少憂還剩。
萬事漫短長，無如使道勝。
爾非傲世士，高蹈釣名稱。
但謝區中緣，甘心棲石磴。
澄空白日飛，世事終無應。
不如省爾誠，自言還自贈。
古意·其五
作者：釋契嵩
朝代：宋

窮品偶真叟，授我一卷書。
深林值幽人，遺我斧與鋤。
斧鋤亦奚爲，教養材與蔬。
荒穢必須剪，使之藹自如。
授書欲胡爲，教爾心與軀。
學必先正己，自治乃及餘。
此意有嘉訓，佩之未始除。
如何悠悠人，自謬欲是渠。
相習成薄俗，尠德懷籧篨。
吾裁此俚語，憑君爲傳諸。
古意·其四
作者：釋契嵩
朝代：宋

堪笑浮雲高，凌虛翳日星。
寧作蘭蕙幽，草中自芳馨。
自足乃天分，未需爾虛靈。
掩翳之所惡，胡爲久亭亭。
古爲曠達士，浪跡多晦暝。
山林惜長往，藏用亦藏形。
愚谷不可及，窅然還自寧。
嗟余亦羨此，岑寂養頹齡。
同公濟宿天竺寺賦聞泉
作者：釋契嵩
朝代：宋

幾晏林間宿，初聞況夜晴。
漱寒醒客夢，飛響應山鳴。
深澗松風靜，幽人石室清。
誰人能爲我，寫此入琴聲。
同公濟沖晦宿靈隱夜晴
作者：釋契嵩
朝代：宋

不睡還烹北苑茶，寒燈落盡適未花。
夜深雨過山形出，天靜雲空月色佳。
且喜僧窗晴似晝，莫論人世事如麻。
況陪支許皆能賦，豈厭留詩在碧紗。
同公濟沖晦遊天竺兼簡呈伯周禪老
作者：釋契嵩
朝代：宋

愛此蕭然松塢深，詩流邀我此相尋。
蒼茫寒日纔開霧，靉靆濃雲又結陰。
安石放懷還劇賞，皎然乘興合清吟。
主人勤駐禪扉宿，況值梅香正滿林。
嘉公濟沖晦見訪
作者：釋契嵩
朝代：宋

數曲青溪山數重，山深日暮已鳴鐘。
忽聞行客門前語，來覓幽人林下蹤。
初接風流殊歷落，更張燈火倍迎逢。
不須便去疑無待，已有黄糧在宿舂。
夏日無雨
作者：釋契嵩
朝代：宋

山中苦無雨，日日望雲霓。
小暑復大暑，深溪成淺溪。
泉枯連井底，地熱亢蔬畦。
無以問天意，空思水鳥啼。
季春寄友生
作者：釋契嵩
朝代：宋

湖上無烟晝，人間寒食時。
陰晴春易變，花月候難齊。
未畏青蛙亂，先愁紫蕨衰。
雲山向漸熱，相訪勿應遲。
寄懷泐潭山月禪師
作者：釋契嵩
朝代：宋

聞道安禪處，深蘿杳隔溪。
清猿定中發，幽鳥坐邊栖。
雲影朝晡別，山峯遠近齊。
不知誰問法，雪夜立江西。
寄承天元老
作者：釋契嵩
朝代：宋

清散年來事益閒，不論林下與人間。
禪心至了非喧靜，默客何妨更往還。
奇石清軒增勝趣，流泉碧座照衰顔。
支形脫略時機甚，應笑歸來別買山。
寄晤沖晦
作者：釋契嵩
朝代：宋

年老相看眼倍青，念君詩思苦勞形。
人間更有無窮感，好把禪關護性靈。
寒食日雨中
作者：釋契嵩
朝代：宋

漠漠行雲晴復陰，野花垂濕晚沉沉。
游人莫怨天多雨，況在東臯春已深。
對喜鵲
作者：釋契嵩
朝代：宋

靜卧時驚鵲喜多，須臾果有故人過。
山中明度還無事，問爾綿蠻更語麽。
山中早梅
作者：釋契嵩
朝代：宋

亭亭映晚景，皎皎出林端。
小圃連雲淡，孤芳冒雪寒。
人間殊未見，物外最先看。
但欲方瓊玉，寧將勝牡丹。
山中早行
作者：釋契嵩
朝代：宋

前山經夜雨，獨往步春泥。
天岸日將出，田家雞更啼。
孤烟行處起，曠野望中低。
猶喜逢樵客，相將過數溪。
山中自怡謝所知
作者：釋契嵩
朝代：宋

萬事隨宜勿强攀，暫過朝市即歸山。
勞生未必浮名好，稱性應須到處閑。
都似夢中休問影，只堪吟裏更怡顔。
襄陽道者寧知爾，猿鶴蕭然石室間。
山亭晚春
作者：釋契嵩
朝代：宋

山庭晚來靜，林石自巉喦。
犬去吠人語，花飛恣鳥銜。
晴烟熏茂草，煦日藹高杉。
更喜團圓月，清光下碧巖。
山舍晚歸
作者：釋契嵩
朝代：宋

薄暮還精廬，徐行無所並。
日入月還清，山空水更靜。
彷彿聞疎鐘，翛然在西嶺。
寄語高世流，來茲謝塵境。
感遇九首·其一
作者：釋契嵩
朝代：宋

海水晦夜清，秋色涵蓬壺。
有叟雙龍公，鐵網羅珊瑚。
風雲浩容與，悵恨何所圖。
欲問天上人，可換明月無。
感遇九首·其七
作者：釋契嵩
朝代：宋

空虛澄遠煙，霽色含秋景。
思君每盤桓，駐目千峰頂。
明月初團圝，可照美人影。
美人來不來，雲霞渺林嶺。
感遇九首·其三
作者：釋契嵩
朝代：宋

悠哉楊執戟，識遠才絕奇。
初提草玄筆，頗爲人所嗤。
卓卓孔孟道，謝爾平嶮巇。
一鑑含幽光，千載方葳蕤。
寄語曠懷士，未達休嗟咨。
心期道自貴，俗態勢焉隨。
青山保長往，白日貞可窺。
高標謝松柏，孤芳操弗移。
感遇九首·其九
作者：釋契嵩
朝代：宋

悠然嚴子陵，遠大寥廓器。
故人貴爲君，白駒要不至。
耽閑戀淥潭，高超弄芳餌。
青山汎白雲，萬古寄高意。
侯覇不知道，初亦嫌傲志。
何事卑王侯，其心越天地。
因悲婁護輩，故爲附權勢。
流游絳灌間，折節蹁蹮例。
皇皇古皇道，勞生自拘繫。
不如歸去來，乘風拂長袂。
感遇九首·其二
作者：釋契嵩
朝代：宋

仙人白玉京，去去何縹緲。
瓊樓二十層，玲瓏汍雲表。
銀湟月爲波，萬頃即池沼。
秋來宮殿光，逗落人間曉。
空際時澄明，烟暇眇青鳥。
可見不可到，所思空杳杳。
感遇九首·其五
作者：釋契嵩
朝代：宋

蒼茫天地間，流光一何遽。
曾聞太古人，未見曦輪駐。
才沈崦嵫雲，還上浮桑樹。
山色愁裏暝，天形夢中曙。
安知穆天子，龍馬神爲御。
萬里速乘風，又向瑶臺去。
超遥侶神仙，此理當何故。
不向堯年長，永使人間住。
感遇九首·其八
作者：釋契嵩
朝代：宋

松柏地之靈，草莽亦同茂。
願得區域中，人心復純素。
蒼梧會稽陰，罔復有陵墓。
六合無知音，青山有歸路。
人生惜朱顔，賢照長相顧。
昨夜露華臺，誰不怨秋暮。
感遇九首·其六
作者：釋契嵩
朝代：宋

冠蓋何處客，凌雲意氣驕。
旦旦趨雙闕，衝衝過渭橋。
金珂雲外響，畫燭月中燒。
縹緲行天路，升騰在玉霄。
如何區宇內，頓與人間遥。
長拂羅裳去，明光殿下朝。
一俯復一仰，榮多憂亦饒。
白髮領邊長，朱顔鏡裏凋。
豈知松檜下，幽人長寂寥。
萬事淡無慮，恣卧時長謠。
浩蕩天地間，孰問犧黄堯。
臨風一清嘯，胡爲王子喬。
感遇九首·其四
作者：釋契嵩
朝代：宋

天威不到處，干戈動邊鄙。
將軍奮威猛，英雄勢隨起。
紛紛出榆關，肅肅秋色裏。
白馬冒黄雲，清霜厲嚴旨。
少壯羽林兒，務能莫多喜。
好武匪君心，用兵不得已。
寄言飛將軍，妙略應無比。
志在報君恩，豈爲黄金死。
丈夫身許國，慷慨當如此。
寧教太史書，輕笑魯連子。
懷越中兼示山陰諸明士
作者：釋契嵩
朝代：宋

厭見人境喧，清游憶靈越。
東南千萬山，浮青滿寥泬。
從來鑑中景，形勝人間絕。
月湛換鵝溪，雲起藏書穴。
客子若飄蓬，遽與故人別。
尺素未及通，芳草已云歇。
所悲行路難，俯仰損名節。
鳴鴈欲東飛，寄語謝明月。
新歲連雨不止因寄公濟兼簡賢令强公
作者：釋契嵩
朝代：宋

寒郊纔喜歲華新，景物陰陰又一旬。
雲带天低垂壓野，雨藏春晝暗迷人。
寧愁燈火妨明月，却嘆詩家惜令辰。
陶令而今卧江國，倚樓吟望更誰親。
早秋吟
作者：釋契嵩
朝代：宋

山家昨夜房櫳冷，梧桐一葉飄金井。
長天如水凈藏雲，明月含暉變秋景。
桂枝花拆風飄飄，誰在高樓吹玉簫。
人間不見槎升漢，天上將看鵲作橋。
年少征人在何處，白露霑衣未歸去。
海畔今無漂母家，江南誰與王孫遇。
徘徊月下空長吟，吾徒自古難知音。
欲上高臺問明月，明月何不照人心。
早起
作者：釋契嵩
朝代：宋

天窗月過星踈渺，檐際冥分雲窈窕。
山家深處勿雞啼，時有寒鵶來報曉。
書南山六和寺
作者：釋契嵩
朝代：宋

青葱玉樹接溪岑，臺閣凌虛地布金。
行到白雲重疊處，水聲松韻淡人心。
書毛有章園亭
作者：釋契嵩
朝代：宋

愛此園林好，重來花木滋。
游人醉不去，幽鳥語無時。
烟郭連芳草，春湖泛淥池。
松篁非俗韻，游子漫相期。
次韻和酬
作者：釋契嵩
朝代：宋

共訪迢遥深塢寺，仍隨野老賣樵還。
鳥栖已定人方到，暮色雖濃門未關。
今宿喦房休問法，來朝蠟屐重登山。
平生勝友殊難會，莫厭相携寂寞間。
次韻和酬
作者：釋契嵩
朝代：宋

嚴維靈徹出山時，避雨曾聞礙木枝。
幾杪霜寒何足畏，管中春色已堪吹。
風含鐘韻凝還散，水結溪聲咽又悲。
鬭草野遊君莫笑，初平元是牧羊兒。
次韻和酬
作者：釋契嵩
朝代：宋

忽憶山中人白頭，歲闌來看雪初收。
詩篇見賞皆高興，謝客相隨匪俗流。
漫有嵓雲供夜卧，況無土食備晨羞。
愛君吟詠殊堪聽，金玉聲音勝楚囚。
次韻和酬
作者：釋契嵩
朝代：宋

暮雲將雨苦紛紛，看雨携君倚寺門。
飛鳥驚雷歸後塢，落梅流水出前村。
名山當爾何須去，勝事而今更好論。
況有禪翁通妙理，徘徊重欵扣真源。
次韻和酬
作者：釋契嵩
朝代：宋

歲晚陰沈天宇昏，宗雷訪我更携君。
相期石屋宜投宿，獨憩山茨學卧雲。
雪映窗櫺人已靜，風吟燈影夜初分。
自憐惠永多閑散，强接清言媿不文。
次韻和酬
作者：釋契嵩
朝代：宋

澗北夜依禪舍宿，峰南今訪講師堂。
初行松路愛清曉，及過石橋聞異香。
日色煖烘諸壑浄，晴嵐翠潑幾峰光。
道標尚客何高趣，更飲吾曹柏葉湯。
次韻和酬
作者：釋契嵩
朝代：宋

襄陽習子不貪官，欲友幽人擬道安。
冒雪履霜臨歲杪，攀蘿挽翠到雲端。
初論浮世慚年老，久對清規苦夜寒。
空感知音何以報，但誇山水富君看。
次韻和酬
作者：釋契嵩
朝代：宋

詩豪何遜宿喦扃，品格高卑徹曉評。
未省窗前無月到，唯驚席上有風生。
郄超年少偏高隱，莊子才雄不近名。
明日君歸入落去，莫將平叔擬虛聲。
次韻奉和
作者：釋契嵩
朝代：宋

樂天已與廣宣遊，更出風塵外俗流。
酒聖盡能非畢卓，詩仙皆欲接浮丘。
篇章逸處江山動，筆硯閒時雲雨收。
況有聲名俱籍甚，並飛南北動王侯。
次韻奉和
作者：釋契嵩
朝代：宋

沈侯才雋冠儒林，詩語驚人金玉音。
學海平生慚我淺，詞源今日羨君深。
强睎老格須張膽，喜聽清言更洗心。
賡唱苟能容累句，漫陪梁甫續高吟。
次韻奉酬
作者：釋契嵩
朝代：宋

君事逍遥入亂雲，與君躡屐遍溪鄰。
林間聽鳥聞偏好，烟際觀山見匪真。
澗水只能忙送客，岩花不解久留人。
樂天更有龍門約，勝會應須趁早春。
次韻奉酬
作者：釋契嵩
朝代：宋

暝色陰森雪和雲，故人當此動吟魂。
烟凝火冷萬家靜，水色山光竟夜昏。
興發晉賢前古遠，詩傳蕭寺邇今存。
春歸嵓壑多芳樹，漫欲邀君同聽猿。
次韻奉酬
作者：釋契嵩
朝代：宋

翛然林下隱，吾道異夫君。
習忍如幽草，觀身類片雲。
人情無意染，鶴唳有時聞。
謝客詩懷寄，憐君此興勤。
次韻無{巩/言}赴承天再命
作者：釋契嵩
朝代：宋

載命還高讓，知君所趣深。
青山當隱處，白髮欲栖心。
更俟逢梅雨，何妨過虎林。
潺湲合澗水，六月足清音。
歲暮值雪山齋焚香獨坐命童取雪烹茗因思柳絮隨風起之句遂取謝道藴傳讀之見其神情散朗故有林下風氣益發幽興乃爲詩兼簡居士公濟彼上人沖晦
作者：釋契嵩
朝代：宋

簷外驚風幽鳥歸，窗間獨坐事還稀。
初看曆日新年近，喜見山林驟雪飛。
但憶故人能有詠，寧懷久客此無衣。
鮑昭湯老能乘興，城郭何如大翠微。
歲暮書懷
作者：釋契嵩
朝代：宋

朔風適變寒，曉日將含煦。
南國殊未還，東山歲云暮。
浮生奄忽往，芳顔安得駐。
寄謝人世間，紛華尤可悟。
歲暮還西塢寄公濟無{巩/言}
作者：釋契嵩
朝代：宋

乘興溪邊去，仍從林下歸。
梅香带春信，日色暖人衣。
白髮思還遠，清流遇更稀。
野禽寧會意，相顧向柴扉。
汎若耶溪
作者：釋契嵩
朝代：宋

越水乘春泛，船窗掩又開。
好山沿岸去，驟雨落花來。
岸影樵人渡，歌聲浣女回。
滄浪無限意，日暮更悠哉。
洗筆
作者：釋契嵩
朝代：宋

古人信文字，字字從此出。
天下心不欺，爾亦有陰隲。
濯之遺孺子，念茲未應失。
浙江晚望
作者：釋契嵩
朝代：宋

暮色看無際，秋空水混天。
片帆飛鳥外，新月落潮邊。
隔越山形小，吞吳地勢偏。
幾人來往老，早晚渡頭船。
清溪
作者：釋契嵩
朝代：宋

勿謂清溪清，長如鏡初洗。
須防苟容物，汙爾清到底。
游龍山訪道士李仙師
作者：釋契嵩
朝代：宋

日出野曠明，肅然訪道生。
杳渺湖外去，散誕雲邊行。
秋高天宇浄，脫葉飛縱橫。
乘風度林嶺，轉覺衣屨輕。
時聞縹緲間，微飚傳鶴聲。
知與仙家近，逸思泠然清。
須臾轉幽谷，紫府芝田平。
仙童走脚報，松子來門迎。
接袂語且笑，所歡非欲情。
丹臉人未老，道貌天已成。
開筵羅玉粒，盤餐饈紫英。
綢繆似交舊，灑落懷抱傾。
薄暮忍云去，徘徊倚山楹。
欲有重尋約，還憂變高名。
湖上晚歸
作者：釋契嵩
朝代：宋

人間薄游罷，歸興尋舊隱。
春岸行未窮，夕陽看欲盡。
嵐光山際淡，天影水邊近。
自憐幽趣真，清吟更長引。
群賢宿山賦得暮雲巖下宿
作者：釋契嵩
朝代：宋

微風靜林杪，紅日下巖阿。
明月出已滿，白雲歸未多。
高應伴猿鶴，深不暗松蘿。
若弗爲霖去，其如旱歲何。
自贈
作者：釋契嵩
朝代：宋

靜坐還看竹，閒行亦合樵。
道心應有在，生事合無憀。
客去清談少，年來白髮饒。
漫將支遁筆，閒且賦逍遥。
著書罷思南還復會客自番禺來因賦此詩
作者：釋契嵩
朝代：宋

平昔著書今粗畢，南還終欲隱羅浮。
初春況遇故鄉子，終夜更誇滄海遊。
但貴羊城風物好，豈辭梅嶺路歧脩。
應須相與葛洪輩，抗迹山林送白頭。
誡題
作者：釋契嵩
朝代：宋

高吟遠矚倚雲梯，往事經心盡可題。
道德二篇徒自辯，是非一馬豈能齊。
暉山真玉傷驚火，失水靈蛇畏在泥。
寄語冥鴻上天去，凌雲羽翼莫思低。
讀書
作者：釋契嵩
朝代：宋

讀書老何爲，更讀聊遮眼。
此意雖等閒，高情寄無限。
錯磨千古心，翻覆幾忘飯。
不知白雲去，春靜山中晚。
送公濟沖晦出山兼簡駐泊李思文
作者：釋契嵩
朝代：宋

幾日山遊霰雪稀，相隨野老亦忘機。
始憐洞裏雲堪卧，又憶人間歲杪歸。
夜落梅花應滿路，風含春色自吹衣。
憑君爲語王孫道，音信終須寄鳥飛。
送客還北闕道中作
作者：釋契嵩
朝代：宋

北郭送陽子，日斜歸舊居。
路泥侵曉潤，晦月逼春餘。
桑柘雨中綠，人烟關外疎。
依然見風俗，歸興混樵漁。
送盧隱士歸廬山
作者：釋契嵩
朝代：宋

世事如循環，是非終莫盡。
羨爾歸深山，任他譏小隱。
黄鵠舉已高，白雲去非近。
天籟歸寂寞，何峰弄清軫。
送章表民秘書
作者：釋契嵩
朝代：宋

一日夫子來山陲，來言去別將何之。
清塵舊尉亦皆至，鮮車輕珮光陸離。
入門顧我顔色好，林下把袂相追隨。
笑傲恣肆意氣豪，舉首不覺白日欹。
拂榻乃留巖宇宿，紙衾蒲席誠可嗤。
不計豐約但適美，唯唯無語相拒違。
是時春和二月半，永夜耿耿輕寒微。
高談交發雅興合，如瓶注泉爭淋漓。
須臾促席命言志，直吐胸臆撝淳詞。
人心不同有如面，平生各自有所爲。
表民卒然趨席端，曰吾有志人不知。
末俗淺近烏足語，含哺未吐長嗟咨。
少從先生學經典，不探枝葉窮根基。
帝王之道斷可識，殷盤周誥無復疑。
古今事業貴適用，文意述作須有規。
豈類童稚空琢刻，畫餅不能療朝饑。
十五孜孜事文字，磨礱筆硯精神罷。
長篇大軸浩無數，慷慨但欲扶政治。
前年補吏來浙右，局務冗俗不可窺。
傾懷欲效王覇略，騏驥捕鼠非宜宜。
錢唐大府多達官，品秩相較我最卑。
孟軻獨負浩然氣，誰能斂袂長低眉。
丈夫所重以道進，青雲萬里須自馳。
咄嗟顧我胡爲者，甘以門廕爲身資。
遂爲謝病遠引去，遽與簪組相差池。
膠西董生苟可慕，下帷克苦窮書詩。
閒居落莫多感激，所感時政生瑕玼。
賤臣抱節私自效，作書萬字投丹墀。
天閽深岩在西北，引領一望雲淋𩅰𩅰。
德音畢竟不下報，漫陳肝膽空涕洟。
嗟嗟吾生時命謬，不遇當時甘佚遺。
龍蛇之蟄尺蠖屈，萬物不時須自怡。
我家田園在南國，亦有溪山名武夷。
泉甘壤黑堪稼穡，歸與老農事鎡基。
余與感之聞此語，精神飛動驚支頤。
深謀遠慮不可測，滄溟無底天無涯。
閶闔門前無限客，摩肩踏足爭前詞。
暖衣飽食恣氣艷，幾輩卓犖能如斯。
詩君更前與君語，何必輕沮煩孜孜。
嘉穀冬收槿朝發，眾物榮茂有疾遲。
不聞伊尹五干湯，堯舜之道方得施。
賢傑輕身重天下，豈使汲汲營其私。
況當夷狄侮中國，蹂踐二鄙翻地皮。
將軍誅討苦未剋，百萬師老勞旌旗。
兇年樂歲復間作，風雨霜雪猶不時。
天子勤政不暇食，亦待才能相補裨。
廟堂之上有君子，聰明豈肯饒臯夔。
執秉公道尊大匠，裁度杞梓寧參差。
愛君爲人性疎達，不以其教交相訾。
臨風明月千里別，祝詞豈憚傾肝脾。
俗人好毀寡樂善，嘉名清節慎莫虧。
朝廷若問平津策，賢良第一非君誰。
連得公濟出山道中見示二篇鄙思枯涸奉和不暇且乞罷唱
作者：釋契嵩
朝代：宋

詩篇留落野人窗，又得虞卿璧一雙。
怪似蛟龍出古水，清如日月浸秋江。
賡吟何止夸山澤，變雅終須繫國邦。
爲報詩家驍將道，雪闌休唱已心降。
遊大慈山書晝上人壁
作者：釋契嵩
朝代：宋

谷裏侵雲寺，尋幽到深處。
春過寒花開，人來啼鳥去。
豈期草庵客，日暮此相遇。
遣興三絕·其一
作者：釋契嵩
朝代：宋

逸興應須傚皎然，此生瀟灑老詩禪。
何妨剩得驚人句，詠徧江山一萬篇。
遣興三絕·其三
作者：釋契嵩
朝代：宋

去年聊駐江頭寺，今寄林僧喦下扃。
莫謂此身無定迹，人生都類一浮萍。
遣興三絕·其二
作者：釋契嵩
朝代：宋

吾道陵遲事事訛，而今無計遏頹波。
徇人玩法成流俗，但泣金書奈爾何。
還南屏山即事
作者：釋契嵩
朝代：宋

歲晚歸來石室寒，松蘿岑寂自盤桓。
但知林下一年過，不見人間萬事難。
招隱有詩題石記，解嘲無說與時看。
此心已共空生合，身似浮雲不必觀。
郎侍郎致仕
作者：釋契嵩
朝代：宋

平時獨高謝，道勝欲韜光。
白髮辭明主，青山戀故鄉。
藥畦容鶴到，吟徑恐雲藏。
更愛禪林卧，時來拂石牀。
題徑山寺
作者：釋契嵩
朝代：宋

翠拔羣山外，連天勢未休。
雲迷飛鳥道，雨出古龍湫。
僧在深雲定，香和杳靄浮。
人間游不到，臺殿自清秋。
觀音詩·其一
作者：釋契適
朝代：宋

金沙池裊玉蓮馨，殿閣階墀盡水精。
雲化路歧通萬國，風飄舟楫濟羣生。
座粧珪璧霜猶暗，衣綴珠璣月不明。
若向險途逢八難，只勞心念諷持名。
觀音詩·其一〇
作者：釋契適
朝代：宋

覺源非有等差心，物性陶溶逐淺深。
昏惑道中瞻月角，辨才門裏聽潮音。
彩雲輕罩山輝玉，花雨斜飛地湧金。
終擬龍綃圖畫看，供承香火老東林。
觀音詩·其七
作者：釋契適
朝代：宋

水精盤躍錦鱗魚，閟宇淵沉海岸居。
秀世竹鳴金鸑鷟，觀空波湧說蟾蜍。
輕明纓絡垂身後，重疊芙蓉襯足初。
曾向夢中潛祐我，爍人儀表降蓬廬。
觀音詩·其三
作者：釋契適
朝代：宋

慧炬慈航在世間，除昏濟險未嘗閑。
手擎一穗青絲柳，身倚千層碧玉山。
聲滿諸天常諷誦，功圓十地絕躋攀。
終求郢妙雕金相，時獻香花禮粹顔。
觀音詩·其九
作者：釋契適
朝代：宋

宴坐瓊瑤曲密都，感通寧肯擇賢愚。
遍分智慧燈開暗，盡灑清涼雨發枯。
荷擁夕池鮮五色，樹凝春砌瑩三珠。
波神天女相初從，虛白光中美丈夫。
觀音詩·其二
作者：釋契適
朝代：宋

淵智弘慈大辨才，端居波上絕纖埃。
祥光射散千門病，甘露傾消萬國災。
翠柳變成金世界，白蓮涌出玉樓臺。
我今稽首焚香禮，願向人間應念來。
觀音詩·其五
作者：釋契適
朝代：宋

水面紅鮮恥絳唇，尋常侍從有天神。
整齊紺髪雲千縷，端麗慈容月一輪。
素舸欲沉威濟物，霜刀曾斷福霑人。
世間多少誠心者，智燭惟求照耀身。
觀音詩·其八
作者：釋契適
朝代：宋

寂照慈威化不同，聞聲清凈得殊功。
指光遠射神龍燭，眉彩修彎帝釋弓。
寶器曉凝蘭穗露，珠衣秋響桂枝風。
信知萬里從人欲，何患周遊鬼國中。
觀音詩·其六
作者：釋契適
朝代：宋

天花環繞瑞雲隨，整救湮淪萬類時。
貴賤若能勤行願，死生常得睹容儀。
狻猊番擲瓊臺角，鸚鵡回翔寶樹枝。
永劫只將權實化，有情皆使入無爲。
觀音詩·其四
作者：釋契適
朝代：宋

方珪座壓五雲端，修竹叢邊舞玉鸞。
施果狖離蒼岫晚，獻珠龍透碧波寒。
琉璃瓶對珊瑚印，翡翠環搖玳瑁冠。
百寶階前文石上，天人瞻禮爇旃檀。
偈
作者：釋如勝
朝代：宋

人人領略釋迦，箇箇平欺達磨。
及乎問著宗綱，束手盡云放過。
偈
作者：釋如哲
朝代：宋

瑞巖長喚主人公，突出須彌最上峯。
大地掀翻無覓處，笙歌一曲畫樓中。
辭住持偈
作者：釋如庵主
朝代：宋

三十年來住此山，郡符何事到林間。
休將瑣瑣塵寰事，換我一生閑又閑。
偈
作者：釋如本
朝代：宋

李四有錢不解飲，張三解飲又無錢。
相招豐樂樓中看，不怕寒威雪滿天。
頌古三十一首·其一
作者：釋如本
朝代：宋

纔出胞胎便逸羣，周行七步獨稱尊。
當時若見雲門老，不到如今累子孫。
頌古三十一首·其一〇
作者：釋如本
朝代：宋

南泉麻谷與歸宗，道眼元來總不通。
去禮國師瞻相好，區區只到半途中。
頌古三十一首·其一一
作者：釋如本
朝代：宋

大庾嶺頭功德成，謾言點眼訪知音。
紅爐片雪明端的，象外風光照古今。
頌古三十一首·其一七
作者：釋如本
朝代：宋

狗子無佛性，慈悲似海深。
尋言逐句者，埋沒丈夫心。
頌古三十一首·其一三
作者：釋如本
朝代：宋

特來設粥誇英俊，那知王老更風流。
打破粥鍋呈醜拙，狸奴白牯一齊收。
頌古三十一首·其一九
作者：釋如本
朝代：宋

似錦桃花滿樹紅，靈雲一見便心空。
當時不遇玄沙老，爭得名喧宇宙中。
頌古三十一首·其一二
作者：釋如本
朝代：宋

浄瓶踢倒贏山子，體用全彰邁古今。
洞徹玄關垂手處，到頭須是遇知音。
頌古三十一首·其一五
作者：釋如本
朝代：宋

臺山古路是人遊，箇箇尋婆問路頭。
堪笑趙州纔勘破，寥寥千古使人愁。
頌古三十一首·其一八
作者：釋如本
朝代：宋

面門出入每相見，日月由來不識真。
海岳慣遊知己少，反身歸卧嶺頭雲。
頌古三十一首·其一六
作者：釋如本
朝代：宋

西來祖意問如何，柏樹庭前指似他。
射虎不真徒沒羽，至今天下有誵訛。
頌古三十一首·其一四
作者：釋如本
朝代：宋

草戶柴門謝子來，躬身下拜笑眉開。
深深密密親分付，莫道寶山空手回。
頌古三十一首·其三
作者：釋如本
朝代：宋

一花拈起便承當，正眼傳來不覆藏。
今古流通無間斷，枝枝葉葉盡芬芳。
頌古三十一首·其三〇
作者：釋如本
朝代：宋

問來答去無偏黨，鐵壁銀山作麽通。
縱奪臨機言話墮，遂令千古動悲風。
頌古三十一首·其三一
作者：釋如本
朝代：宋

匙挑不上，箸撥不開。
合掌讚言，善哉善哉。
頌古三十一首·其九
作者：釋如本
朝代：宋

斬了貓兒問諗師，草鞋頭戴自知時。
兩堂不是無言對，只要全提向上禨。
頌古三十一首·其二
作者：釋如本
朝代：宋

殃崫雄雄方勇銳，瞿曇住住息風波。
殺人作佛當頭劄，覆雨翻雲在剎那。
頌古三十一首·其二〇
作者：釋如本
朝代：宋

不出漫漫草路遮，出門猶更隔天涯。
回機踏著通霄路，何處青山不是家。
頌古三十一首·其二一
作者：釋如本
朝代：宋

大方獨立峭巍巍，八面玲瓏萬象圍。
正坐當軒無位位，圓通無礙應群機。
頌古三十一首·其二七
作者：釋如本
朝代：宋

須彌座上歛伽黎，海口潮音闡大機。
世主大檀能藻鑒，靈山嘉會愈增輝。
頌古三十一首·其二三
作者：釋如本
朝代：宋

家世拄杖，佛祖付囑。
溈山寄來，香嚴發哭。
父子投機，陽春雪曲。
不是知音，大難相續。
頌古三十一首·其二九
作者：釋如本
朝代：宋

一波纔動衆波隨，汩沒塵寰幾箇知。
突兀須彌橫宇宙，縱橫妙用更由誰。
頌古三十一首·其二五
作者：釋如本
朝代：宋

親兒棄了復何言，月在波心印碧天。
獨有一身無繫累，困眠醒坐任隨緣。
頌古三十一首·其二八
作者：釋如本
朝代：宋

北斗藏身句，商量幾萬般。
貪觀天上月，誰覺骨毛寒。
頌古三十一首·其二六
作者：釋如本
朝代：宋

寶壽開堂推出僧，棒頭有眼要分明。
滿城人瞎誰能曉，今古清風匝地生。
頌古三十一首·其二四
作者：釋如本
朝代：宋

一喝驚天動地雷，海翻太華洞然開。
巖頭膽喪魂飛也，謾道當時手搦擡。
頌古三十一首·其五
作者：釋如本
朝代：宋

達磨西來未足誇，少林捏目强生花。
得皮得髓徒分別，妙性圓明本不差。
頌古三十一首·其八
作者：釋如本
朝代：宋

威音王佛是兒孫，王老當時開大言。
黄蘗見機分主伴，典刑千古定宗門。
頌古三十一首·其四
作者：釋如本
朝代：宋

草衣木食道人高，傳得金襴意氣豪。
此外已知無別法，剎竿倒處累兒曹。
偈頌三十八首·其一〇
作者：釋如淨
朝代：宋

結夏已過了，解夏猶未來。
中間一句子，蓮花照水開。
因甚落草止啼，元只爲嬰孩。
偈頌三十八首·其一一
作者：釋如淨
朝代：宋

四月十五日結夏，老鼠入飯甕。
七月十五日解夏，烏龜上竹竿。
諸方恁麽，淨慈不然。
翻身透出竿頭路，開眼掀翻甕裏天。
咄，兩段不同休寐語，機先鷂子隔馿年。
偈頌三十八首·其一七
作者：釋如淨
朝代：宋

壽皇頂𩕳老冤魔，痛念先師舊草窠。
聊借蒲團供打坐，大家拍手唱山歌。
偈頌三十八首·其一九
作者：釋如淨
朝代：宋

涅槃堂裏死功夫，風衮葫蘆水上浮。
恁麽點開參學眼，釋迦彌勒是他奴。
偈頌三十八首·其一二
作者：釋如淨
朝代：宋

雲漫漫，雨漫漫。
中秋當此夜，漫漫黑漫漫。
箇般真境界，贏得倚欄干。
偈頌三十八首·其一五
作者：釋如淨
朝代：宋

把釣歸來得錦鱗，充天塞地笑忻忻。
雖然也只尋常事，歷盡風波驗盡人。
偈頌三十八首·其一八
作者：釋如淨
朝代：宋

獨瞎頂門眼，大人具大見。
掀翻甕裏天，大智具大機。
以大入小，萬化普施。
鶑遷喬木調新舌，梅吐清香發舊枝。
偈頌三十八首·其一六
作者：釋如淨
朝代：宋

清淨法身盧舍那，衲僧隊裏乾羅蔔。
逐日呼來打一槌，萬像森羅轉轆轆。
知恩以此報深恩，大家贏得噇齋粥。
偈頌三十八首·其一四
作者：釋如淨
朝代：宋

至人垂化無生死，示現閻浮有去來。
剎剎塵塵成正覺，黄金寶殿玉樓臺。
偈頌三十八首·其七
作者：釋如淨
朝代：宋

不曾生，不曾死，洞裏桃花紅照水。
可憐開眼被渠瞞，人間天上風波起。
偈頌三十八首·其三
作者：釋如淨
朝代：宋

截斷千差，單提一著。
那邊放下龜毛，者裏拈起兔角。
咦，敲開歡喜妙樓閣，瑞靄祥雲充碧落。
轉入梅花爛熳看，春風撼動玉欄干。
人天普會，佛祖透關。
發大機，顯大用，鐵鎚混隊骨毛寒。
四海五湖皇化裏，太平無象有來端。
偈頌三十八首·其三〇
作者：釋如淨
朝代：宋

烟濛濛，雨濛濛，芍藥花開濕嫩紅。
我今灌沐諸如來，人間天上起清風。
偈頌三十八首·其三一
作者：釋如淨
朝代：宋

鐘樓上念讚，牀脚下種菜。
不會不自在，會得是障礙。
白狗喫生薑，胡人夜渡關。
若不得流水，還應過別山。
偈頌三十八首·其三七
作者：釋如淨
朝代：宋

一番雨，一番風，風雨湖山圖畫中。
風摇水色瑠璃滑，雨潑山光翡翠濃。
咄，杜鵑啼血滴花紅。
偈頌三十八首·其三三
作者：釋如淨
朝代：宋

掩室摩竭國，老胡豁開頂門。
杜口毗耶城，淨名敗缺話柄。
提上古兩端公案，發今朝一段威光。
偈頌三十八首·其三二
作者：釋如淨
朝代：宋

人從平江來，却得福州信。
寒食拜新年，虛空突出柄。
咦，打破虛空笑不休，大家徹底驗聱頭。
偈頌三十八首·其三六
作者：釋如淨
朝代：宋

春雨洗春雪，雪消湖上山。
雨晴相對看，突兀髑髏寒。
偈頌三十八首·其二
作者：釋如淨
朝代：宋

黄金殿上一轉語，烜爀紅輪照萬方。
草木叢林成正覺，磚頭瓦礫放毫光。
偈頌三十八首·其二〇
作者：釋如淨
朝代：宋

雨打虛空乾剝剝，日明大地黑漫漫。
箇中開得金剛眼，生死何嘗有異端。
須彌山，大海水，衲僧頂上波濤起。
偈頌三十八首·其二一
作者：釋如淨
朝代：宋

天得一以清，元正啟祚。
地得一以寧，萬物咸新。
且道衲僧得一合作麽生，太平歌有道，和氣笑迎春。
偈頌三十八首·其二七
作者：釋如淨
朝代：宋

連雨初晴九月一，日頭依舊東邊出。
照見五藴皆空，衲僧參學事畢。
一尺水，一丈波，謝郎船上唱山歌。
偈頌三十八首·其二二
作者：釋如淨
朝代：宋

燈點點，月團團，遊人歌皷閙中看。
咫尺鳳樓開雉扇，玉皇仙仗紫雲端。
偈頌三十八首·其二六
作者：釋如淨
朝代：宋

十五日已前，湖光瀲灧晴方好。
十五日已後，山色空濛雨益奇。
正當十五日，若把西湖比西子，淡粧濃抹總相宜。
中秋月似鸞臺鏡，贏得多才一首詩。
偈頌三十八首·其二四
作者：釋如淨
朝代：宋

解却禪和布袋頭，虛空豁達逞風流。
去亦得，住亦得，大用現前無軌則。
偈頌三十八首·其八
作者：釋如淨
朝代：宋

簷聲不斷前旬雨，電影還連後夜雷。
麥怕水侵秧怕冷，蠶桑猶要暖來催。
衆生沒在苦，蒼天良可哀。
咄，杲日當空慧眼開。
偈頌三十四首·其一
作者：釋如淨
朝代：宋

截斷程途驀直來，乾坤洞徹此門開。
左邊拍兮右邊吹，倒翻關捩起風雷。
偈頌三十四首·其一〇
作者：釋如淨
朝代：宋

過去然燈佛，相牽弄業識。
現在漏燈盞，光影瞞人眼。
未來乾紙撚，賊贓無處典。
咄，髑髏前點破，鼻孔裏看見。
衲僧門下黑漫漫，歷劫不分通一線。
偈頌三十四首·其一一
作者：釋如淨
朝代：宋

梅花清曉香，爛熳而借功。
柳線早春濃，日暄而轉位。
非那邊去，從者裏來。
哆哆和和兮主賓妙叶，跛跛挈挈兮偏正全該。
偈頌三十四首·其一三
作者：釋如淨
朝代：宋

三分光陰二早過，遲日江山麗。
靈臺一點不揩磨，春風花草香。
貪生逐日區區去，泥融飛燕子。
喚不回頭爭奈何，沙暖睡鴛鴦。
偈頌三十四首·其一九
作者：釋如淨
朝代：宋

無面目漢，面目全該。
日烘楊柳眼，烟抹杏花腮。
黄鶑啼不盡，特地下枝來。
偈頌三十四首·其一六
作者：釋如淨
朝代：宋

六年落草野狐精，跳出渾身是葛藤。
打失眼睛無覓處，誑人剛道悟明星。
偈頌三十四首·其一四
作者：釋如淨
朝代：宋

雲開山嶽露，雨過色新鮮。
翟曇不出世，敗闕未生前。
天上天下，賊是小人。
三拜起來澆惡水，謾將掩彩當慇懃。
偈頌三十四首·其三一
作者：釋如淨
朝代：宋

活剗群牛腦後毛，風吹日炙轉腥臊。
不堪狼藉薰天地，罪惡重將業火燒。
切忌死灰尋舍利，臭烟蓬㶿燄頭高。
偈頌三十四首·其三三
作者：釋如淨
朝代：宋

金剛寶劍入紅爐，煅出楊岐三脚馿。
到處沙場鏖死戰，髑髏交衮血糢糊。
偈頌三十四首·其三四
作者：釋如淨
朝代：宋

糝徑楊花鋪白氈，點池荷葉疊青錢。
兩彩一賽，其或未然。
竹根稚子無人見，沙上鳬雛傍母眠。
偈頌三十四首·其二〇
作者：釋如淨
朝代：宋

瞿曇夜半翻筋斗，萬像平沈大地空。
贏得波旬拍手笑，燈籠露柱暗搥胸。
偈頌三十四首·其二一
作者：釋如淨
朝代：宋

龍生龍，鳳生鳳，指天指地獨稱尊，老鼠養兒巡屋棟。
共將惡水驀頭澆，萬兩黄金也合消。
偈頌三十四首·其二五
作者：釋如淨
朝代：宋

清凉大火聚，炎炎沒回互。
衲僧赤骨律，通身是劍樹。
在裏許相挨廝拶，在裏許放行把住。
放行把住逞風流，總是冤家笑點頭。
偈頌三十四首·其二八
作者：釋如淨
朝代：宋

瞿曇打失眼睛時，雪裏梅花只一枝。
而今到處成荆棘，却笑春風繚亂吹。
諸方說禪，清凉念詩。
燒香點燭拜泥團，腦後遼天鷂子飛。
偈頌三十四首·其二六
作者：釋如淨
朝代：宋

昨日一線短，今朝一線長。
針眼裏過，尺寸上量。
短長驀劄斷，巧綉出鴛鴦。
偈頌三十四首·其五
作者：釋如淨
朝代：宋

瞿曇頂骨，夫子眼睛。
兩彩一賽，玉振金聲。
偈頌三十四首·其八
作者：釋如淨
朝代：宋

一舉首登龍虎榜，太平親到鳳凰池。
全生全殺超言象，更透機先向上機。
偈頌三十四首·其六
作者：釋如淨
朝代：宋

大地平沈，此座高廣。
千變萬化，無功受賞。
偈頌三十四首·其四
作者：釋如淨
朝代：宋

筆頭禿盡一毫通，至治寥寥靜極中。
點起風雲傳號令，雷霆潑墨振綱宗。
偈頌九首·其一
作者：釋如淨
朝代：宋

衲衣下事火燒山，臘月家貧徹骨寒。
堪笑連延曾未息，眉毛焦赤面皮斑。
偈頌九首·其七
作者：釋如淨
朝代：宋

平地起骨堆，虛空剜窟籠。
驀透兩重關，拈却黑漆桶。
偈頌九首·其三
作者：釋如淨
朝代：宋

十方聚會魚游網，三月安居鳥入籠。
生殺盡時蠶作繭，心空及第黑山中。
偈頌九首·其二
作者：釋如淨
朝代：宋

打破黑漆桶，十方空索索。
不受靈山記，安居大圓覺。
偈頌九首·其五
作者：釋如淨
朝代：宋

五臺山上雲蒸飯，佛殿階前狗尿天。
剎竿頭上煎䭔子，三箇胡孫夜簸錢。
偈頌九首·其八
作者：釋如淨
朝代：宋

妙音觀世音，具足神通力。
十方諸國土，無剎不現身。
偈頌九首·其六
作者：釋如淨
朝代：宋

西湖湖裏水，南山山上雲。
天台拄杖子，相見笑忻忻。
偈頌九首·其四
作者：釋如淨
朝代：宋

鑽冰取火憑誰信，拚命工夫入死門。
脫體一交翻得活，金剛正焰透乾坤。
偈頌二十五首·其一
作者：釋如淨
朝代：宋

天童大解脫門豁開。
衲僧自已透，乾坤無表裏。
萬古清風八面來，前樓後閣玲瓏起。
偈頌二十五首·其一〇
作者：釋如淨
朝代：宋

開無間地獄，現閻羅大王。
聚夜叉一部，列牛頭兩行。
與其進者劍樹上猛火進用，與其退者刀山裏寒冰退藏。
尀耐飯飽弄筯，判斷屎急尿床。
花柳春風入戲場。
偈頌二十五首·其一一
作者：釋如淨
朝代：宋

天童鐵臭老拳頭，打殺江湖水牯牛。
夜深忽然生箇卵，天明推出大日頭。
晒㫰諸人烝濕處，免教行步滑如油。
偈頌二十五首·其一七
作者：釋如淨
朝代：宋

金剛王寶劍在匣，有望風不犯之威。
天童喝下飛出，變作無孔鐵鎚。
輥入荒田亂草，任教日炙風吹。
拈匙把筯知多少，不是知音不易知。
偈頌二十五首·其一三
作者：釋如淨
朝代：宋

結却衲僧布袋頭，天童拈來作氣毬。
脚尖趯出佛無數，付與叢林作馬牛。
偈頌二十五首·其一九
作者：釋如淨
朝代：宋

眼見黄葉落，耳聞孤雁鳴。
咦，溪上秋光分外清。
偈頌二十五首·其一五
作者：釋如淨
朝代：宋

推倒多年老鼠窠，掃空平地笑呵呵。
從空架起生頭角，蓋覆馿牛不厭多。
今朝成就大緣，千古發揮大事。
斫額任他門外客，到家還我箇中人。
偈頌二十五首·其一八
作者：釋如淨
朝代：宋

去那邊去，來者裏來，中間絕壑斷崖。
依稀金磴闊，彷彿彩虹彎，人從橋上過。
松蘿影裏開天巧，汗黑光中入畫看。
偈頌二十五首·其一六
作者：釋如淨
朝代：宋

竇八布衫穿，大家出隻手。
橫須彌爲槩，量大海爲斗。
生殺在前，收放在後，歸功塞破虛空口。
天童不敢相辜，甘作啼雞吠狗。
偈頌二十五首·其七
作者：釋如淨
朝代：宋

冤有頭，債有主。
一劍當鋒，豁開門戶。
拽隊成群恁麽來，放火殺人相合聚。
老胡頂𩕳跨龍虎。
偈頌二十五首·其九
作者：釋如淨
朝代：宋

只箇柴頭煨火種，諸方聿起競開爐。
天童直截超宗處，爐與柴頭盡底無。
恁麽却有煖氣，正好猛做工夫。
驀忽雷霆轟烈焰，從教深夜雪糢糊。
偈頌二十五首·其二〇
作者：釋如淨
朝代：宋

八月十八錢塘潮，浙翁聲價潑天高。
盡教四海弄潮手，徹底窮淵輥一遭。
重揀擇，不辭勞，要透龍門繼鳳毛。
忽然收卷還源去，萬古曹溪風怒號。
偈頌二十五首·其二一
作者：釋如淨
朝代：宋

天童仲冬第一句，槎槎牙牙老梅樹。
忽開花，一花兩花三四五花無數花。
清不可誇，香不可誇。
散作春容吹草木，衲僧箇箇頂門禿。
驀劄變怪，狂風暴雨交衮，大地雪漫漫。
老梅樹太無端，寒凍摩挲鼻孔酸。
偈頌二十五首·其二三
作者：釋如淨
朝代：宋

霜風號肅殺，霜葉墮蕭颾。
唯有玲瓏岩，崔嵬望轉高。
偈頌二十五首·其二二
作者：釋如淨
朝代：宋

古今大雪滿長安，天童賣却這心肝。
無神通菩薩猛劈一椎，千手眼大悲捏怪多端。
獅子教兒迷子訣，老婆心切不相瞞。
偈頌二十五首·其二四
作者：釋如淨
朝代：宋

瞿曇臘月八，夜半走出山。
賊路羊腸曲，偷心虎背斑。
鈍置人天者一番。
偈頌二十五首·其五
作者：釋如淨
朝代：宋

有問有答，屎尿狼藉。
無問無答，雷霆霹靂。
偈頌二十五首·其八
作者：釋如淨
朝代：宋

心念分飛，如何措手。
趙州狗子佛性無，只箇無字鐵掃帚。
掃處紛飛多，紛飛多處掃。
轉掃轉多，掃不得處拚命掃。
晝夜豎起脊梁，勇猛切莫放倒。
忽然掃破太虛空，萬別千差盡豁通。
偈頌二十五首·其四
作者：釋如淨
朝代：宋

爐炭爲牀，鑊湯爲座。
口吐黑烟，彌天罪過。
偈頌十二首·其一
作者：釋如淨
朝代：宋

不曾動步上天台，金鎖玄關盡豁開。
坐斷鞔峰第一句，萬機俱透起風雷。
偈頌十二首·其一〇
作者：釋如淨
朝代：宋

元正啟祚，萬物咸新。
伏惟大衆，梅開早春。
偈頌十二首·其一一
作者：釋如淨
朝代：宋

半年喫飯坐鞔峰，鎖斷烟雲千萬重。
忽地一聲轟霹靂，帝鄉春色杏花紅。
偈頌十二首·其七
作者：釋如淨
朝代：宋

斬鯨龍頭角，截虎豹爪牙。
爛泥團受用不盡，踏著刺方見作家。
誰在畫樓沽酒處，相邀來喫趙州茶。
偈頌十二首·其九
作者：釋如淨
朝代：宋

夜半烏雞抱鵠卵，天明生出箇老鸛。
毛長觜短鷺鷀形，飛起一天星斗亂。
一拳拳倒黄鶴樓，一踢踢翻鸚鵡洲。
咄，籬邊燕雀空啾啾。
偈頌十二首·其二
作者：釋如淨
朝代：宋

饑來喫飯，困來打眠。
爐鞴亙天，倒退三千。
偈頌十二首·其五
作者：釋如淨
朝代：宋

韓信造浮橋，李廣入布袋。
一箭透雙關，乾坤無罣碍。
偈頌十二首·其四
作者：釋如淨
朝代：宋

打破黑漆桶，十方空豁豁。
爆雷一喝變通，掣電千機頓發。
便可以東行撐架門庭，西班怒駡佛祖。
收放絕來由，縱橫透今古。
偈頌十八首·其一
作者：釋如淨
朝代：宋

淨慈屋裏門，淨慈屋裏開。
昔日淨慈曾此去，淨慈從此又還來。
咦，淨慈關棙衮風雷。
偈頌十八首·其一〇
作者：釋如淨
朝代：宋

今朝五月正清和，榴花詩句入禪那。
濃綠萬枝紅一點，動人春色不須多。
偈頌十八首·其一一
作者：釋如淨
朝代：宋

莫謗瞿曇今日生，插天山嶽勢崢嶸。
一番雨洗添狼藉，萬古風烟恨不平。
偈頌十八首·其一七
作者：釋如淨
朝代：宋

衲僧拄杖子，漫漫黑似烟。
西湖九箇月，可惡亦堪憐。
忽然飛過鄞江去，攪動滄溟浪拍天。
偈頌十八首·其一三
作者：釋如淨
朝代：宋

古佛不曾過去，現在法如是。
一聲婆餠焦，啼在竹林裏。
偈頌十八首·其一二
作者：釋如淨
朝代：宋

萬派朝宗一派收，揚清激濁幾經秋。
忽然到底都乾却，露柱燈籠笑不休。
偈頌十八首·其一五
作者：釋如淨
朝代：宋

六月連三伏，人間似焰爐。
依稀寒水玉，彷彿冷秋菰。
脩竹芭蕉入畫圖。
偈頌十八首·其一六
作者：釋如淨
朝代：宋

上大人，丘乙己，西湖南山圖畫裏。
孔門弟子無人識，空有三千七十士。
忽然一陣秋風吹，吹作秋雲送流水。
偈頌十八首·其一四
作者：釋如淨
朝代：宋

惆悵杜鵑鳥，哀哀晝夜啼。
落花飛絮怨流水，芳草懊恨迷東西。
嗚呼，春光浩蕩可吊而不可送，醉倒愁人爛似泥。
若匪丹山鳳，徒勞語楚雞。
偈頌十八首·其七
作者：釋如淨
朝代：宋

打殺然燈佛，墮落黑暗獄。
永劫無出期，衲僧歌一曲。
滿天星斗輝華屋。
偈頌十八首·其九
作者：釋如淨
朝代：宋

者箇是百尺竿頭，進一步則有象，退一步則無蹤。
進退全機變，從衡振祖風。
都在南山掌握中。
偈頌十八首·其五
作者：釋如淨
朝代：宋

淨慈法座，木頭一棚。
橫撐豎撐，黑漆光生。
偈頌十八首·其八
作者：釋如淨
朝代：宋

楊柳粧腰带，梅花絡臂韝。
黄鶑偷眼覷，舞得最風流。
淨慈門下蘿蔔頭。
偈頌十八首·其六
作者：釋如淨
朝代：宋

漫天大水雲翻墨，捲地狂風浪衮山。
掣斷絲綸歸喝彩，鯨鰲只在此山間。
操舟又入洪波裏，愁殺漁翁兩鬢斑。
偈頌十六首·其一
作者：釋如淨
朝代：宋

靈靈而時時昧，不得月隨流水。
歷歷而處處混，不得雨逐行雲。
偈頌十六首·其一〇
作者：釋如淨
朝代：宋

無明暗室勿入近，暮日江山相映紅。
處處煙塵收不得，早來晚去失真風。
偈頌十六首·其一一
作者：釋如淨
朝代：宋

雲形水意擁通身，德用不孤道正親。
年少風流猶一段，花棚鋪錦蝶飛頻。
偈頌十六首·其一三
作者：釋如淨
朝代：宋

淨妙妙時解活計，露堂堂處有家風。
須知脫體卓然道，廓落圓通是箇宗。
偈頌十六首·其一二
作者：釋如淨
朝代：宋

心田法地有靈苗，不動金鋤耕步休。
何事長松脩竹下，風師雨客逐春秋。
偈頌十六首·其一五
作者：釋如淨
朝代：宋

到純無學處，語路若何生。
意氣天然別，神筆畫不成。
偈頌十六首·其一六
作者：釋如淨
朝代：宋

一粒曾生無相田，異苗繁茂試機先。
莊嚴劫佛借他力，雙樹蔭凉本自然。
偈頌十六首·其一四
作者：釋如淨
朝代：宋

如何是四稜蹈地，入三摩存分別智。
若是有事而不通，知未知伊彼元氣。
偈頌十六首·其七
作者：釋如淨
朝代：宋

一花開五家宗要，一葉綴九室訣機。
朝朝暮暮只斯是，何用瓊林覓玉枝。
偈頌十六首·其三
作者：釋如淨
朝代：宋

是不是是江光鋪練，非不是非花岳疊錦。
舉竟合成什麽邊事，三界無法何處求心。
偈頌十六首·其九
作者：釋如淨
朝代：宋

時節因緣佛性義，共移靈棹渡頭舟。
玉麟带月離雲漢，金鳳啣花下彩樓。
偈頌十六首·其二
作者：釋如淨
朝代：宋

山披錦雲而爛成春意，水含碧月而淡存秋容。
恁麽也恁麽，說似曾不中。
黄頭并碧眼，消息子難通。
偈頌十六首·其五
作者：釋如淨
朝代：宋

善行者不移雙足，善入者不動雙扉。
清秋夜冷波心月，誰問安禪友亦稀。
偈頌十六首·其八
作者：釋如淨
朝代：宋

一機織作錦衣裳，是可太平君子牀。
只許寶山堆這裏，細把玉鍼貞上方。
偈頌十六首·其六
作者：釋如淨
朝代：宋

不勞澄九鼎，流動百花新。
木雞前樹報，月磨蘿鏡輪。
偈頌十六首·其四
作者：釋如淨
朝代：宋

金牛弄得爛銀蹄，耕破劫空田地開。
不带泥痕今古路，牧童疎笛入雲來。
偈頌十首·其一〇
作者：釋如淨
朝代：宋

瑞岩一隻破木靴，幾箇攙來盡要拕。
唯有老僧能踢脫，出門赤脚笑呵呵。
偈頌十首·其七
作者：釋如淨
朝代：宋

十二峰前上戲棚，那吒赤脫點天强。
屈煩皷笛低頭舞，弄醜真堪笑一場。
偈頌十首·其三
作者：釋如淨
朝代：宋

舞衫歌扇，花皷拍板。
總是者箇戲棚，賣弄許多伎倆。
咦，任他千聖出頭來，立在下風高著眼。
建法幢，立宗旨，明明佛敕曹溪是。
偈頌十首·其五
作者：釋如淨
朝代：宋

深山岩崖問，石頭大小答。
崖崩石迸裂，虛空閙聒聒。
偈頌十首·其八
作者：釋如淨
朝代：宋

秋風清，秋月明，大地山河露眼睛。
瑞岩點瞎重相見，棒喝交馳驗衲僧。
偈頌十首·其四
作者：釋如淨
朝代：宋

西來祖意庭前柏，鼻孔寥寥對眼睛。
落地枯枝纔𨁝跳，松蘿亮鬲笑掀騰。
出山相贊·其二
作者：釋如淨
朝代：宋

摩耶落賺屙出來，撞入草窠打一回。
誰知有屈叫不得，殃害兒孫作罪魁。
化炭
作者：釋如淨
朝代：宋

一刀兩段沒商量，透出無明大火坑。
再入死灰烹得活，歲寒聲價轉崢嶸。
南山律師贊
作者：釋如淨
朝代：宋

優波離後身，韋將軍捧足。
布衣真童男，瓦缽天厨食。
咦，歷劫戒光秋月明，南山靜照烟霜色。
善財贊
作者：釋如淨
朝代：宋

捏住乾坤粉一團，大人剛被小人瞞。
機先若具機先眼，走殺從教起釁端。
圓覺圖贊
作者：釋如淨
朝代：宋

一隊豬狗漢，圍繞業識幢。
只管要說傍人罪過，不知敗缺自己賊贓。
咄，太平無象打一椎，驚破虛空閃電飛。
塗田
作者：釋如淨
朝代：宋

劄斷潮頭大海枯，十方公界佃官租。
寥寥萬古平如掌，不許傍人揚契書。
幹藏
作者：釋如淨
朝代：宋

瞿曇老賊口親屙，馿屎相兼馬屎多。
打作一團都撥轉，潑天臭惡惱娑婆。
拄杖頌寄松源和尚
作者：釋如淨
朝代：宋

七尺烏藤掛東壁，春風忽來生兩翼。
鞭起飛龍趁不得，洞庭攪碎琉璃碧。
去兮去兮明歷歷，梅花影裏休相覓。
爲雨爲雲自古今，古今寥寥有何極。
接待
作者：釋如淨
朝代：宋

飯籮無底乾坤窄，舀出炎炎熱鐵丸。
爛斷饑腸重瞥地，佛魔無處辨來端。
提舉太尉張求頌
作者：釋如淨
朝代：宋

平生道德邁前賢，著漢衣冠拜漢天。
自是名高閑不得，阿難依舊世尊前。
敬溪翁
作者：釋如淨
朝代：宋

揭翻古剡岸雲開，峻發清機劈箭來。
裂轉面皮乾剝剝，萬山奔浪笑咍咍。
普化贊
作者：釋如淨
朝代：宋

者漢走從何處來，皷合臨濟白拈賊。
鐸聲摇撼動風雷，至今大地俱狼藉。
源山主求贊頂相
作者：釋如淨
朝代：宋

箇是淨慈毛和尚，口言禍福有定當。
逐日隨緣去赴齋，是謂兩脚功德藏。
彫裝千佛，布砌兩廊。
判斷一切魍魎鬼，主管五百羅漢堂。
至於修橋造路，與夫浴主街坊。
聞一切善事如蠅見血，聞一切惡事似蟹落湯。
有時隨摟搜，若萬回老子懽喜。
有時放歇蹶，若布袋和尚顛狂。
得一文錢不曾落地，合十爪掌常乃謝天。
只一味朴直，無些子壒塵。
所以打動好事檀那，畫出這般面觜。
且道如何比擬，八月十五中夜凉，一輪月照西湖水。
濟顛贊
作者：釋如淨
朝代：宋

天台山裏五百牛，跳出顛狂者一頭。
賽盡烟花瞞盡眼，尾巴狼藉轉風流。
無用頂相贊
作者：釋如淨
朝代：宋

打殺宣州花木瓜，爆出越州翁木大。
血滴滴風衮劍輪，黑漫漫彌天罪過。
咦，描邈者箇賊頭，三千里外誰耐面熱而汗迸流。
牛圖
作者：釋如淨
朝代：宋

柳堤煙斂春風靜，鼻孔遼天一牯牛。
拽轉通身依舊黑，野花芳草轉風流。
牧翁
作者：釋如淨
朝代：宋

自家鼻孔自家穿，自家繩索自家牽。
自家忽地都忘却，一笛清風送楚天。
相士
作者：釋如淨
朝代：宋

月落滄溟夜渺漫，衲僧面目太寒酸。
擬將禍福輕偷眼，惡浪狂風衮亂山。
禮真歇塔
作者：釋如淨
朝代：宋

歇盡真空透活機，兒孫相接命如絲。
今無倒指空腸斷，杜宇血啼花上枝。
端獅子贊
作者：釋如淨
朝代：宋

咄哉捏怪老狐狸，披起金毛獅子皮。
弄盡任從天外去，尾巴敗露已多時。
聽松風布袋贊·其二
作者：釋如淨
朝代：宋

靠箇布袋瞌睡，平地突出毒刺。
有人一踼踼翻，天下脚跟出氣。
臨濟贊
作者：釋如淨
朝代：宋

捏箇空拳，嚇殺天下。
這般祖師，畜生馿馬。
自贊·其二
作者：釋如淨
朝代：宋

突出娑婆世界，一枚真箇村頭。
行脚都無用處，推倒只好做牛。
釘雙角，插條尾，綠楊芳草春風裏。
可殺有力會耕田，賣與閻王還飯錢。
不然掣電幾先喫，痛拳無明業識幢。
豎起漫天黑，一句不相當。
拳頭飛霹靂，咦，老婆心切血滴滴。
觀使太尉張求頌
作者：釋如淨
朝代：宋

居士眼睛吞佛祖，衲僧鼻孔透乾坤。
眼睛鼻孔初無間，萬古宗門結痛冤。
觀音贊·其一
作者：釋如淨
朝代：宋

端坐圓通微妙相，衆生眼裏堆青嶂。
曉來窗外聽啼禽，春風不在花枝上。
觀音贊·其三
作者：釋如淨
朝代：宋

心塵脫落開岩洞，自性圓通儼紺容。
天子敬，龍之恭，不以爲喜安然中。
咦，更薦海濤翻黑風。
觀音贊·其二
作者：釋如淨
朝代：宋

頭上寶冠牛戴角，脚下蓮華馬踏蹄。
通身瓔珞皮毛債，歷劫風流輥水泥。
言法華贊
作者：釋如淨
朝代：宋

脚下長拖破木履，口內不知道甚底。
惱亂風光沒奈何，南北東西無定止。
講人更衣
作者：釋如淨
朝代：宋

老胡教網漫天闊，當甚多年椀脫丘。
勘破轉關千聖外，別行條貫結冤讎。
贈僧
作者：釋如淨
朝代：宋

喝聲霹靂震晴空，白棒飛星化活龍。
不入這般兒女隊，亂花翻袖舞春風。
起淨慈方丈
作者：釋如淨
朝代：宋

方方一丈牯牛欄，佛祖驅來要透關。
聊借眉毛相架搆，遮天蓋地黑漫漫。
送亮藏主謁碧雲
作者：釋如淨
朝代：宋

咬狗豬漢爛泥團，撮著參天劍刃寒。
轉入春風開笑眼，桃花紅照碧琅玕。
送僧
作者：釋如淨
朝代：宋

生逼猢猻坐鐵砧，一槌天地盡崩沈。
橫來豎去呵呵笑，喫飯噇眠邁古今。
送僧見明極和尚
作者：釋如淨
朝代：宋

機絲抽盡萬緣平，休倚寒岩轉路程。
千聖不携無影像，那邊借伴月華明。
送蜀僧得母書歸鄉
作者：釋如淨
朝代：宋

雁落秋空剝萬金，寥寥一片老婆心。
先天後地難回互，風急恩深冤亦深。
送覺兄歸洞庭
作者：釋如淨
朝代：宋

覺盡還源見本心，洞庭無蓋碧沈沈。
衲僧不作這伎倆，浪急風高意轉深。
達磨贊·其二
作者：釋如淨
朝代：宋

金烏飛上玉闌干，黑漆崑崙背面看。
畢竟者些傳不得，落花流水太無端。
頌古五首·其一
作者：釋如淨
朝代：宋

無憂樹下浴嬰孩，清曉薔薇带露開。
轉過衲僧相見處，後槽馿馬出胞胎。
頌古五首·其三
作者：釋如淨
朝代：宋

金烏飛上玉闌干，黑漆崑崙對面看。
畢竟這些傳不得，落花流水太無端。
頌古五首·其二
作者：釋如淨
朝代：宋

六年落草野狐精，跳出渾身是葛藤。
打失眼睛無處覓，誑人剛道悟明星。
頌古五首·其五
作者：釋如淨
朝代：宋

衲衣下事火燒山，臘月家貧徹骨寒。
堪笑連延曾未息，眉毛焦赤面皮乾。
頌古五首·其四
作者：釋如淨
朝代：宋

一橈劈口虛空破，三點馿頭覆却船。
父子至今俱不了，江湖波浪錯流傳。
頌古八首·其一
作者：釋如淨
朝代：宋

清貧三盞便輕酬，萬里曹門出鄭州。
盡情斫却月中桂，惱亂春風卒未休。
頌古八首·其七
作者：釋如淨
朝代：宋

一箇烏梅似本形，蜘蛛結網打蜻蜓。
蜻蜓落了兩片翼，堪笑烏梅咬鐵釘。
頌古八首·其三
作者：釋如淨
朝代：宋

鐘聲披起鬰多羅，妙用靈通變化多。
賊是家親須掃跡，太平無象始安和。
頌古八首·其二
作者：釋如淨
朝代：宋

喚一聲兮應一聲，兩箇分明好弟兄。
倒却門前剎竿著，芳草漫天荆棘生。
頌古八首·其五
作者：釋如淨
朝代：宋

肘後驀生閑絡索，風前忽布閙叉撐。
那吒八臂空惆悵，夜半三更白晝行。
頌古八首·其八
作者：釋如淨
朝代：宋

策起眉毛答問端，親曾見佛不相瞞。
至今應供四天下，春在梅梢带雪寒。
頌古八首·其六
作者：釋如淨
朝代：宋

張來張打油，李來李打油。
通身骨轆轉，打得最風流。
頌古八首·其四
作者：釋如淨
朝代：宋

萬物朝元不較他，拈來直截辨誵訛。
游春浪子風流甚，賣弄三文黑老婆。
風鈴
作者：釋如淨
朝代：宋

通身是口掛虛空，不管東西南北風。
一等與渠談般若，滴丁東了滴丁東。
答僧問
作者：釋如玨
朝代：宋

如何是佛爛冬瓜，咬著冰霜透齒牙。
根蒂雖然無窖子，一年一度一開花。
繼天童穎禪師席後上堂說偈
作者：釋如玨
朝代：宋

新歲新擊鼓，普施新法雨。
萬物盡從新，一一就規矩。
普賢大士忻歡，乘時打門戶。
放出白象王，遍地無尋處。
頌古
作者：釋如玨
朝代：宋

諸佛出身處，千般謾度量。
東山行水上，眨眼過扶桑。
偈頌三十六首·其一
作者：釋如珙
朝代：宋

少室無門戶，如何便得通。
夜寒寧耐立，聽我話西東。
偈頌三十六首·其一〇
作者：釋如珙
朝代：宋

河清海晏皇基壯，雨順風調百姓安。
三世如來同祝讚，龍樓曲奏萬年歡。
偈頌三十六首·其一七
作者：釋如珙
朝代：宋

惡是罪業，善亦是罪業。
罪業消除，青天白日。
西河弄獅子，豐干騎猛虎。
老玄沙卓牌，鄧師伯打瓦鼓。
偈頌三十六首·其一二
作者：釋如珙
朝代：宋

離四句，絕百非，老僧愛瞋不愛喜。
箭過西天十萬里，向大唐國裡等候。
偈頌三十六首·其一五
作者：釋如珙
朝代：宋

夜來地動葭灰起，百草頭邊一寸春。
抖擻精神急薦取，生老病死不饒人。
偈頌三十六首·其一八
作者：釋如珙
朝代：宋

蓮花生淤泥，標格天然別。
出水未出時，餧魚并餧鼈。
偈頌三十六首·其一六
作者：釋如珙
朝代：宋

拈槌豎拂，好肉剜瘡。
舉今舉古，開眼尿床。
偈頌三十六首·其一四
作者：釋如珙
朝代：宋

木女穿針山色秀，石人牽線海雲生。
高茅座主赤雙脚，直向毗盧頂上行。
偈頌三十六首·其七
作者：釋如珙
朝代：宋

盡大地冷啾啾，逼十方閙浩浩。
放過布袋和尚，穿却解空鼻孔。
偈頌三十六首·其三
作者：釋如珙
朝代：宋

般若如大火聚，著得一絲毫麽。
一拳拳倒黄鶴樓，一踢踢翻鸚鵡洲。
有意氣時添意氣，不風流處也風流。
偈頌三十六首·其三一
作者：釋如珙
朝代：宋

三世如來說妙義，炎炎火燄雪火飛。
面前總是聽法底，識取當頭底是誰。
偈頌三十六首·其三二
作者：釋如珙
朝代：宋

哇地一聲諸境現，周行七步更多能。
老僧不是多饒舌，要與諸人絕謂情。
偈頌三十六首·其三五
作者：釋如珙
朝代：宋

明暗色空，不曾礙人。
一念周沙界，日用萬般通。
湛然常寂寂，常轉自家風。
偈頌三十六首·其三六
作者：釋如珙
朝代：宋

三期罷了不施功，萬里秋天西北風。
無孔鐵鎚成隊走，苦哉滅却少林宗。
偈頌三十六首·其九
作者：釋如珙
朝代：宋

十方同聚會，啾啾唧唧。
箇箇學無爲，勞勞摝摝。
此是選佛場，心空及第歸。
偈頌三十六首·其二
作者：釋如珙
朝代：宋

古佛與露柱交參，貓兒咬殺猛虎。
出門撞著須菩提，拶破虛空全體露。
一片虛凝絕謂情，萬里清光飛玉兔。
偈頌三十六首·其二〇
作者：釋如珙
朝代：宋

龍門無宿客，不是點額人。
孤峯無宿客，不是守株人。
紅日繞須彌，清風遍寰宇。
偈頌三十六首·其二一
作者：釋如珙
朝代：宋

天得一以清，地得一以寧。
金剛神合掌，歸依佛法僧。
偈頌三十六首·其二九
作者：釋如珙
朝代：宋

日暖風和二月春，桃紅李白遍山林。
涅槃路上絕來往，一箇無爲清浄身。
偈頌三十六首·其二二
作者：釋如珙
朝代：宋

芻狗吠時天地合，木雞啼後祖燈輝。
一年光景今宵盡，萬里更無人未歸。
偈頌三十六首·其二五
作者：釋如珙
朝代：宋

五臺山上雲蒸飯，佛殿階前狗尿天。
剎竿頭上煎䭔子，三箇猢猻夜簸錢。
偈頌三十六首·其二八
作者：釋如珙
朝代：宋

糞堆頭上，無人覷著。
萬法紛紜，自起自滅。
偈頌三十六首·其二四
作者：釋如珙
朝代：宋

施供養者，受供養者。
俱無住著，獲波羅蜜。
偈頌三十六首·其六
作者：釋如珙
朝代：宋

相見不揚眉，君東我亦西。
相逢欲相喚，脈脈不能語，總是粥飯氣。
貼貼底無縫罅能有幾箇，溫州城裡何限數。
偈頌二十首·其一
作者：釋如珙
朝代：宋

日影每從窗外過，知他奔逐幾時休。
虛空落地須彌碎，三世如來不出頭。
偈頌二十首·其一〇
作者：釋如珙
朝代：宋

萬事成空皆已悉，一身無實亦深知。
絲毫名利放不過，得出輪迴是幾時。
偈頌二十首·其一一
作者：釋如珙
朝代：宋

曉來雲過闌干濕，手把圓珠獨自立。
聲聲稱念南無佛，佛道現前不成佛。
偈頌二十首·其一七
作者：釋如珙
朝代：宋

山中滋味別，往往少人知。
野菜合黄獨，能充白日饑。
風輕翻草葉，猿重墜藤枝。
餘生只寄此，閒讀古人詩。
偈頌二十首·其一三
作者：釋如珙
朝代：宋

水邊林下道人行，念念無非是道情。
盡去西方尋浄土，青蓮華在淤泥生。
偈頌二十首·其一九
作者：釋如珙
朝代：宋

迷時從他迷，悟時聽他悟。
九牛雖有力，拽之不可住。
日落又黄昏，風吹白楊樹。
偈頌二十首·其一二
作者：釋如珙
朝代：宋

魚浮水面性地平，鳥入林中機路密。
秋到石床楓葉落，夢幻伴子六十七。
偈頌二十首·其一五
作者：釋如珙
朝代：宋

大道在目前，本來無妙理。
陽地生爲人，陰空死作鬼。
月照嶺上松，風吹原下水。
髼頭寒拾翁，拍手笑不已。
偈頌二十首·其一八
作者：釋如珙
朝代：宋

老農隴上耕，終日手不住。
白骨誰家塚，群鴉噪高樹。
一條淺溪水，滔滔自流去。